pli: Duggatiṁ nābhijānāmi,


layer: root

title_pli: Therāpadāna Phaladāyakavagga

pli: phaladānassidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā sabbaphaladāyako thero imā gāthāyo abhāsitthāti.


pli: Therāpadāna


pli: Phaladāyakavagga


pli: 10 Padumadhārikattheraapadāna


pli: “Himavantassāvidūre,


pli: romaso nāma pabbato;


pli: Buddhopi sambhavo nāma,


pli: abbhokāse vasī tadā.


pli: Bhavanā nikkhamitvāna,


pli: padumaṁ dhārayiṁ ahaṁ;


pli: Ekāhaṁ dhārayitvāna,


pli: bhavanaṁ punarāgamiṁ.


pli: Ekatiṁse ito kappe,


pli: yaṁ buddhamabhipūjayiṁ;


pli: Duggatiṁ nābhijānāmi,


pli: buddhapūjāyidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā padumadhāriko thero imā gāthāyo abhāsitthāti.


pli: Padumadhārikattherassāpadānaṁ dasamaṁ.


pli: Phaladāyakavaggo dvepaññāsamo.


pli: Tassuddānaṁ


pli: Kurañciyaṁ kapitthañca,


pli: kosambamatha ketakaṁ;


pli: Nāgapupphajjunañceva,


pli: kuṭajī ghosasaññako.


pli: Thero ca sabbaphalado,


pli: tathā padumadhāriko;


pli: Asīti cettha gāthāyo,


pli: tisso gāthā taduttari.


title_pli: Therāpadāna Tiṇadāyakavagga

pli: Therāpadāna


pli: Tiṇadāyakavagga


pli: Tiṇamuṭṭhidāyakattheraapadāna


pli: “Himavantassāvidūre,


pli: lambako nāma pabbato;


pli: Tattheva tisso sambuddho,


pli: abbhokāsamhi caṅkami.


pli: Migaluddo pure āsiṁ,


pli: araññe kānane ahaṁ;


pli: Disvāna taṁ devadevaṁ,


pli: tiṇamuṭṭhimadāsahaṁ.


pli: Nisīdanatthaṁ buddhassa,


pli: datvā cittaṁ pasādayiṁ;


pli: Sambuddhaṁ abhivādetvā,


pli: pakkāmiṁ uttarāmukho.


pli: Aciraṁ gatamattassa,


pli: migarājā apothayi;


pli: Sīhena pothito santo,


pli: tattha kālaṅkato ahaṁ.


pli: Āsanne me kataṁ kammaṁ,


pli: buddhaseṭṭhe anāsave;


pli: Sumutto saravegova,


pli: devalokamagañchahaṁ.


pli: Yūpo tattha subho āsi,


pli: puññakammābhinimmito;


pli: Sahassakaṇḍo satabheṇḍu,


pli: dhajālu haritāmayo.


pli: Pabhā niddhāvate tassa,


pli: sataraṁsīva uggato;


pli: Ākiṇṇo devakaññāhi,


pli: āmodiṁ kāmakāmihaṁ.


pli: Devalokā cavitvāna,


pli: sukkamūlena codito;


pli: Āgantvāna manussattaṁ,


pli: pattomhi āsavakkhayaṁ.


pli: Catunnavutito kappe,


pli: nisīdanamadāsahaṁ;


pli: Duggatiṁ nābhijānāmi,


pli: tiṇamuṭṭhe idaṁ phalaṁ.


pli: Kilesā jhāpitā mayhaṁ,


pli: bhavā sabbe samūhatā;


pli: Nāgova bandhanaṁ chetvā,


pli: viharāmi anāsavo.


pli: Svāgataṁ vata me āsi,


pli: mama buddhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: kataṁ buddhassa sāsanaṁ”.


pli: Itthaṁ sudaṁ āyasmā tiṇamuṭṭhidāyako thero imā gāthāyo abhāsitthāti.


pli: Therāpadāna


pli: Tiṇadāyakavagga


pli: 2 Mañcadāyakattheraapadāna


pli: “Vipassino bhagavato,


pli: lokajeṭṭhassa tādino;


pli: Ekamañcaṁ mayā dinnaṁ,


pli: pasannena sapāṇinā.


pli: Hatthiyānaṁ assayānaṁ,


pli: dibbayānaṁ samajjhagaṁ;


pli: Tena mañcakadānena,


pli: pattomhi āsavakkhayaṁ.


pli: Ekanavutito kappe,


pli: yaṁ mañcamadadiṁ tadā;


pli: Duggatiṁ nābhijānāmi,


pli: mañcadānassidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā mañcadāyako thero imā gāthāyo abhāsitthāti.


pli: Mañcadāyakattherassāpadānaṁ dutiyaṁ.


pli: Therāpadāna


pli: Tiṇadāyakavagga


pli: Saraṇagamaniyattheraapadāna


pli: “Āruhimha tadā nāvaṁ,


pli: bhikkhu cājīviko cahaṁ;


pli: Nāvāya bhijjamānāya,


pli: bhikkhu me saraṇaṁ adā.


pli: Ekatiṁse ito kappe,


pli: yaṁ so me saraṇaṁ adā;


pli: Duggatiṁ nābhijānāmi,


pli: saraṇagamane phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā saraṇagamaniyo thero imā gāthāyo abhāsitthāti.


pli: Saraṇagamaniyattherassāpadānaṁ tatiyaṁ.


pli: Therāpadāna


pli: Tiṇadāyakavagga


pli: Abbhañjanadāyakattheraapadāna


pli: “Nagare bandhumatiyā,


pli: rājuyyāne vasāmahaṁ;


pli: Cammavāsī tadā āsiṁ,


pli: kamaṇḍaludharo ahaṁ.


pli: Addasaṁ vimalaṁ buddhaṁ,


pli: sayambhuṁ aparājitaṁ;


pli: Padhānaṁ pahitattaṁ taṁ,


pli: jhāyiṁ jhānarataṁ vasiṁ.


pli: Sabbakāmasamiddhiñca,


pli: oghatiṇṇamanāsavaṁ;


pli: Disvā pasanno sumano,


pli: abbhañjanamadāsahaṁ.


pli: Ekanavutito kappe,


pli: yaṁ dānamadadiṁ tadā;


pli: Duggatiṁ nābhijānāmi,


pli: abbhañjanassidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā abbhañjanadāyako thero imā gāthāyo abhāsitthāti.


pli: Therāpadāna


pli: Tiṇadāyakavagga


pli: Supaṭadāyakattheraapadāna


pli: “Divāvihārā nikkhanto,


pli: vipassī lokanāyako;


pli: Lahuṁ supaṭakaṁ datvā,


pli: kappaṁ saggamhi modahaṁ.


pli: Ekanavutito kappe,


pli: supaṭakamadāsahaṁ;


pli: Duggatiṁ nābhijānāmi,


pli: supaṭassa idaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā supaṭadāyako thero imā gāthāyo abhāsitthāti.


pli: Supaṭadāyakattherassāpadānaṁ pañcamaṁ.


pli: Therāpadāna


pli: Tiṇadāyakavagga


pli: Daṇḍadāyakattheraapadāna


pli: “Kānanaṁ vanamogayha,


pli: veḷuṁ chetvānahaṁ tadā;


pli: Ālambaṇaṁ karitvāna,


pli: saṅghassa adadiṁ bahuṁ.


pli: Tena cittappasādena,


pli: subbate abhivādiya;


pli: Ālambadaṇḍaṁ datvāna,


pli: pakkāmiṁ uttarāmukho.


pli: Catunnavutito kappe,


pli: yaṁ daṇḍamadadiṁ tadā;


pli: Duggatiṁ nābhijānāmi,


pli: daṇḍadānassidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā daṇḍadāyako thero imā gāthāyo abhāsitthāti.


pli: Daṇḍadāyakattherassāpadānaṁ chaṭṭhaṁ.


pli: Tevīsatimaṁ bhāṇavāraṁ.


pli: Therāpadāna


pli: Tiṇadāyakavagga


pli: Girinelapūjakattheraapadāna


pli: “Migaluddo pure āsiṁ,


pli: vipine vicaraṁ ahaṁ;


pli: Addasaṁ virajaṁ buddhaṁ,


pli: sabbadhammāna pāraguṁ.


pli: Tasmiṁ mahākāruṇike,


pli: sabbasattahite rate;


pli: Pasannacitto sumano,


pli: nelapupphamapūjayiṁ.


pli: Ekatiṁse ito kappe,


pli: yaṁ pupphamabhipūjayiṁ;


pli: Duggatiṁ nābhijānāmi,


pli: buddhapūjāyidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā girinelapūjako thero imā gāthāyo abhāsitthāti.


title_pli: Therāpadāna Bījanivagga

pli: Vidhūpanadāyakattheraapadāna


pli: “Padumuttarabuddhassa,


pli: lokajeṭṭhassa tādino;


pli: Bījanikā mayā dinnā,


pli: dvipadindassa tādino.


pli: Sakaṁ cittaṁ pasādetvā,


pli: paggahetvāna añjaliṁ;


pli: Sambuddhamabhivādetvā,


pli: pakkamiṁ uttarāmukho.


pli: Bījaniṁ paggahetvāna,


pli: satthā lokagganāyako;


pli: Bhikkhusaṅghe ṭhito santo,


pli: imā gāthā abhāsatha.


pli: ‘Iminā bījanidānena,


pli: cittassa paṇidhīhi ca;


pli: Kappānaṁ satasahassaṁ,


pli: vinipātaṁ na gacchati’.


pli: Āraddhavīriyo pahitatto,


pli: Cetoguṇasamāhito;


pli: Jātiyā sattavassohaṁ,


pli: Arahattaṁ apāpuṇiṁ.


pli: Saṭṭhikappasahassamhi,


pli: bījamānasanāmakā;


pli: Soḷasāsiṁsu rājāno,


pli: cakkavattī mahabbalā.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: kataṁ buddhassa sāsanaṁ”.


pli: Itthaṁ sudaṁ āyasmā vidhūpanadāyako thero imā gāthāyo abhāsitthāti.


pli: Therāpadāna


pli: Tiṇadāyakavagga


pli: Bodhisammajjakattheraapadāna


pli: “Ahaṁ pure bodhipattaṁ,


pli: ujjhitaṁ cetiyaṅgaṇe;


pli: Taṁ gahetvāna chaḍḍesiṁ,


pli: alabhiṁ vīsatīguṇe.


pli: Tassa kammassa tejena,


pli: saṁsaranto bhavābhave;


pli: Duve bhave saṁsarāmi,


pli: devatte cāpi mānuse.


pli: Devalokā cavitvāna,


pli: āgantvā mānusaṁ bhavaṁ;


pli: Duve kule pajāyāmi,


pli: khattiye cāpi brāhmaṇe.


pli: Aṅgapaccaṅgasampanno,


pli: ārohapariṇāhavā;


pli: Abhirūpo suci homi,


pli: sampuṇṇaṅgo anūnako.


pli: Devaloke manusse vā,


pli: jāto vā yattha katthaci;


pli: Bhave suvaṇṇavaṇṇo ca,


pli: uttattakanakūpamo.


pli: Mudukā maddavā sniddhā,


pli: sukhumā sukumārikā;


pli: Chavi me sabbadā hoti,


pli: bodhipatte suchaḍḍite.


pli: Yato kutoci gatīsu,


pli: sarīre samudāgate;


pli: Na limpati rajojallaṁ,


pli: vipāko pattachaḍḍite.


pli: Uṇhe vātātape tassa,


pli: aggitāpena vā pana;


pli: Gatte sedā na muccanti,


pli: Kuṭṭhaṁ gaṇḍo kilāso ca,


pli: tilakā piḷakā tathā;


pli: Na honti kāye daddu ca,


pli: Aparampi guṇaṁ tassa,


pli: nibbattati bhavābhave;


pli: Rogā na honti kāyasmiṁ,


pli: Na hoti cittajā pīḷā,


pli: Amittā na bhavantassa,


pli: Anūnabhogo bhavati,


pli: Aggirājūhi corehi,


pli: na hoti udake bhayaṁ.


pli: Dāsidāsā anucarā,


pli: honti cittānuvattakā.


pli: Yamhi āyuppamāṇamhi,


pli: jāyate mānuse bhave;


pli: Tato na hāyate āyu,


pli: tiṭṭhate yāvatāyukaṁ.


pli: Abbhantarā ca bāhirā,


pli: negamā ca saraṭṭhakā;


pli: Nuyuttā honti sabbepi,


pli: vuddhikāmā sukhicchakā.


pli: Bhogavā yasavā homi,


pli: sirimā ñātipakkhavā;


pli: Apetabhayasantāso,


pli: bhavehaṁ sabbato bhave.


pli: Devā manussā asurā,


pli: gandhabbā yakkharakkhasā;


pli: Sabbe te parirakkhanti,


pli: bhave saṁsarato sadā.


pli: Devaloke manusse ca,


pli: anubhotvā ubho yase;


pli: Avasāne ca nibbānaṁ,


pli: sivaṁ patto anuttaraṁ.


pli: Sambuddhamuddisitvāna,


pli: bodhiṁ vā tassa satthuno;


pli: Yo puññaṁ pasave poso,


pli: tassa kiṁ nāma dullabhaṁ.


pli: Magge phale āgame ca,


pli: jhānābhiññāguṇesu ca;


pli: Aññesaṁ adhiko hutvā,


pli: nibbāyāmi anāsavo.


pli: Purehaṁ bodhiyā pattaṁ,


pli: chaḍḍetvā haṭṭhamānaso;


pli: Imehi vīsataṅgehi,


pli: samaṅgī homi sabbadā.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā bodhisammajjako thero imā gāthāyo abhāsitthāti.


pli: Therāpadāna


pli: Tiṇadāyakavagga


pli: Āmaṇḍaphaladāyakattheraapadāna


pli: “Padumuttaro nāma jino,


pli: sabbadhammāna pāragū;


pli: Vuṭṭhahitvā samādhimhā,


pli: caṅkamī lokanāyako.


pli: Khāribhāraṁ gahetvāna,


pli: āharanto phalaṁ tadā;


pli: Addasaṁ virajaṁ buddhaṁ,


pli: caṅkamantaṁ mahāmuniṁ.


pli: Pasannacitto sumano,


pli: sire katvāna añjaliṁ;


pli: Sambuddhaṁ abhivādetvā,


pli: āmaṇḍamadadiṁ phalaṁ.


pli: Satasahassito kappe,


pli: yaṁ phalaṁ adadiṁ tadā;


pli: Duggatiṁ nābhijānāmi,


pli: āmaṇḍassa idaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā āmaṇḍaphaladāyako thero imā gāthāyo abhāsitthāti.


pli: Therāpadāna


pli: Tiṇadāyakavagga


pli: Sugandhattheraapadāna


pli: “Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Anubyañjanasampanno,


pli: bāttiṁsavaralakkhaṇo;


pli: Byāmappabhāparivuto,


pli: raṁsijālasamotthaṭo.


pli: Assāsetā yathā cando,


pli: sūriyova pabhaṅkaro;


pli: Nibbāpetā yathā megho,


pli: sāgarova guṇākaro.


pli: Dharaṇīriva sīlena,


pli: himavāva samādhinā;


pli: Ākāso viya paññāya,


pli: asaṅgo anilo yathā.


pli: Sa kadāci mahāvīro,


pli: parisāsu visārado;


pli: Saccāni sampakāseti,


pli: uddharanto mahājanaṁ.


pli: Tadā hi bārāṇasiyaṁ,


pli: seṭṭhiputto mahāyaso;


pli: Āsahaṁ dhanadhaññassa,


pli: pahūtassa bahū tadā.


pli: Jaṅghāvihāraṁ vicaraṁ,


pli: migadāyamupeccahaṁ;


pli: Addasaṁ virajaṁ buddhaṁ,


pli: desentaṁ amataṁ padaṁ.


pli: Visaṭṭhakantavacanaṁ,


pli: karavīkasamassaraṁ;


pli: Haṁsarutehi nigghosaṁ,


pli: viññāpentaṁ mahājanaṁ.


pli: Disvā devātidevaṁ taṁ,


pli: sutvāva madhuraṁ giraṁ;


pli: Pahāyanappake bhoge,


pli: pabbajiṁ anagāriyaṁ.


pli: Evaṁ pabbajito cāhaṁ,


pli: na cirena bahussuto;


pli: Ahosiṁ dhammakathiko,


pli: vicittapaṭibhānavā.


pli: Mahāparisamajjhehaṁ,


pli: haṭṭhacitto punappunaṁ;


pli: Vaṇṇayiṁ hemavaṇṇassa,


pli: vaṇṇaṁ vaṇṇavisārado.


pli: ‘Esa khīṇāsavo buddho,


pli: anīgho chinnasaṁsayo;


pli: Sabbakammakkhayaṁ patto,


pli: vimuttopadhisaṅkhaye.


pli: Esa so bhagavā buddho,


pli: esa sīho anuttaro;


pli: Sadevakassa lokassa,


pli: brahmacakkappavattako.


pli: Danto dametā santo ca,


pli: sametā nibbuto isi;


pli: Nibbāpetā ca assattho,


pli: assāsetā mahājanaṁ.


pli: Vīro sūro ca vikkanto,


pli: pañño kāruṇiko vasī;


pli: Vijitāvī ca sa jino,


pli: appagabbo anālayo.


pli: Aneñjo acalo dhīmā,


pli: amoho asamo muni;


pli: Dhorayho usabho nāgo,


pli: sīho sakko garūsupi.


pli: Virāgo vimalo brahmā,


pli: vādī sūro raṇañjaho;


pli: Akhilo ca visallo ca,


pli: asamo saṁyato suci.


pli: Brāhmaṇo samaṇo nātho,


pli: bhisakko sallakattako;


pli: Yodho buddho sutāsuto,


pli: acalo mudito sito.


pli: Dhātā dhatā ca santi ca,


pli: kattā netā pakāsitā;


pli: Sampahaṁsitā bhettā ca,


pli: chettā sotā pasaṁsitā.


pli: anīgho akathaṅkathī;


pli: Anejo virajo kattā,


pli: gandhā vattā pasaṁsitā.


pli: Tāretā atthakāretā,


pli: kāretā sampadāritā;


pli: Pāpetā sahitā kantā,


pli: hantā ātāpī tāpaso.


pli: Samacitto samasamo,


pli: asahāyo dayālayo;


pli: Accherasatto akuho,


pli: katāvī isisattamo.


pli: Nittiṇṇakaṅkho nimmāno,


pli: appameyyo anūpamo;


pli: Sabbavākyapathātīto,


pli: saccaneyyantagū jino.


pli: Sattasāravare tasmiṁ,


pli: Pasādo amatāvaho;


pli: Tasmā buddhe ca dhamme ca,


pli: Saṅghe saddhā mahatthikā’.


pli: Guṇehi evamādīhi,


pli: tilokasaraṇuttamaṁ;


pli: Vaṇṇento parisāmajjhe,


pli: akaṁ dhammakathaṁ ahaṁ.


pli: Tato cutāhaṁ tusite,


pli: anubhotvā mahāsukhaṁ;


pli: Tato cuto manussesu,


pli: jāto homi sugandhiko.


pli: Nissāso mukhagandho ca,


pli: dehagandho tatheva me;


pli: Sedagandho ca satataṁ,


pli: sabbagandhova hoti me.


pli: Mukhagandho sadā mayhaṁ,


pli: padumuppalacampako;


pli: Parisanto sadā vāti,


pli: sarīro ca tatheva me.


pli: Guṇatthavassa sabbantaṁ,


pli: Phalaṁ tu paramabbhutaṁ;


pli: Ekaggamanasā sabbe,


pli: Vaṇṇayissaṁ suṇātha me.


pli: Guṇaṁ buddhassa vatvāna,


pli: hitāya ca na sadisaṁ;


pli: Sukhito homi sabbattha,


pli: saṅgho vīrasamāyuto.


pli: Yasassī sukhito kanto,


pli: jutimā piyadassano;


pli: Vattā aparibhūto ca,


pli: niddoso paññavā tathā.


pli: Khīṇe āyusi nibbānaṁ,


pli: sulabhaṁ buddhabhattino;


pli: Tesaṁ hetuṁ pavakkhāmi,


pli: taṁ suṇātha yathātathaṁ.


pli: Santaṁ yasaṁ bhagavato,


pli: vidhinā abhivādayaṁ;


pli: Tattha tatthūpapannopi,


pli: yasassī tena homahaṁ.


pli: Dukkhassantakaraṁ buddhaṁ,


pli: dhammaṁ santamasaṅkhataṁ;


pli: Vaṇṇayaṁ sukhado āsiṁ,


pli: sattānaṁ sukhito tato.


pli: Guṇaṁ vadanto buddhassa,


pli: buddhapītisamāyuto;


pli: Sakantiṁ parakantiñca,


pli: janayiṁ tena kantimā.


pli: Jino te titthikākiṇṇe,


pli: abhibhuyya kutitthiye;


pli: Guṇaṁ vadanto jotesiṁ,


pli: nāyakaṁ jutimā tato.


pli: Piyakārī janassāpi,


pli: sambuddhassa guṇaṁ vadaṁ;


pli: Saradova sasaṅkohaṁ,


pli: tenāsiṁ piyadassano.


pli: Yathāsattivasenāhaṁ,


pli: sabbavācāhi santhaviṁ;


pli: Sugataṁ tena vāgiso,


pli: vicittapaṭibhānavā.


pli: Ye bālā vimatiṁ pattā,


pli: paribhonti mahāmuniṁ;


pli: Niggahiṁ te saddhammena,


pli: paribhūto na tenahaṁ.


pli: Buddhavaṇṇena sattānaṁ,


pli: kilese apanesahaṁ;


pli: Nikkilesamano homi,


pli: tassa kammassa vāhasā.


pli: Sotūnaṁ vuddhimajaniṁ,


pli: buddhānussatidesako;


pli: Tenāhamāsiṁ sappañño,


pli: nipuṇatthavipassako.


pli: Sabbāsavaparikkhīṇo,


pli: tiṇṇasaṁsārasāgaro;


pli: Sikhīva anupādāno,


pli: pāpuṇissāmi nibbutiṁ.


pli: Imasmiṁyeva kappasmiṁ,


pli: yamahaṁ santhaviṁ jinaṁ;


pli: Duggatiṁ nābhijānāmi,


pli: buddhavaṇṇassidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā sugandho thero imā gāthāyo abhāsitthāti.


pli: Sugandhattherassāpadānaṁ dasamaṁ.


pli: Tiṇadāyakavaggo tepaññāsamo.


pli: Tassuddānaṁ


pli: Tiṇado mañcado ceva,


pli: saraṇabbhañjanappado;


pli: Supaṭo daṇḍadāyī ca,


pli: nelapūjī tatheva ca.


pli: Bodhisammajjako maṇḍo,


pli: sugandho dasamoti ca;


pli: Gāthāsataṁ satevīsaṁ,


pli: gaṇitañcettha sabbaso.


title_pli: Therāpadāna Kaccāyanavagga

pli: Therāpadāna


pli: Kaccāyanavagga


pli: 1 Mahākaccāyanattheraapadāna


pli: “Padumuttaro nāma jino,


pli: anejo ajitaṁ jayo;


pli: Satasahasse kappānaṁ,


pli: ito uppajji nāyako.


pli: Vīro kamalapattakkho,


pli: sasaṅkavimalānano;


pli: Kanakācalasaṅkāso,


pli: ravidittisamappabho.


pli: Sattanettamanohārī,


pli: varalakkhaṇabhūsito;


pli: Sabbavākyapathātīto,


pli: manujāmarasakkato.


pli: Sambuddho bodhayaṁ satte,


pli: vāgīso madhurassaro;


pli: Karuṇānibandhasantāno,


pli: parisāsu visārado.


pli: Deseti madhuraṁ dhammaṁ,


pli: catusaccūpasaṁhitaṁ;


pli: Nimugge mohapaṅkamhi,


pli: samuddharati pāṇine.


pli: Tadā ekacaro hutvā,


pli: tāpaso himavālayo;


pli: Nabhasā mānusaṁ lokaṁ,


pli: gacchanto jinamaddasaṁ.


pli: Upecca santikaṁ tassa,


pli: assosiṁ dhammadesanaṁ;


pli: Vaṇṇayantassa vīrassa,


pli: sāvakassa mahāguṇaṁ.


pli: ‘Saṅkhittena mayā vuttaṁ,


pli: vitthārena pakāsayaṁ;


pli: Parisaṁ mañca toseti,


pli: yathā kaccāyano ayaṁ.


pli: Nāhaṁ evamidhekaccaṁ,


pli: aññaṁ passāmi sāvakaṁ;


pli: Tasmātadagge esaggo,


pli: evaṁ dhāretha bhikkhavo’.


pli: Tadāhaṁ vimhito hutvā,


pli: sutvā vākyaṁ manoramaṁ;


pli: Himavantaṁ gamitvāna,


pli: āhitvā pupphasañcayaṁ.


pli: Pūjetvā lokasaraṇaṁ,


pli: taṁ ṭhānamabhipatthayiṁ;


pli: Tadā mamāsayaṁ ñatvā,


pli: byākāsi sa raṇañjaho.


pli: ‘Passathetaṁ isivaraṁ,


pli: niddhantakanakattacaṁ;


pli: Uddhaggalomaṁ pīṇaṁsaṁ,


pli: acalaṁ pañjaliṁ ṭhitaṁ.


pli: Hāsaṁ supuṇṇanayanaṁ,


pli: buddhavaṇṇagatāsayaṁ;


pli: Dhammajaṁ uggahadayaṁ,


pli: amatāsittasannibhaṁ’.


pli: Kaccānassa guṇaṁ sutvā,


pli: taṁ ṭhānaṁ patthayaṁ ṭhito;


pli: Anāgatamhi addhāne,


pli: gotamassa mahāmune.


pli: Tassa dhammesu dāyādo,


pli: oraso dhammanimmito;


pli: Kaccāno nāma nāmena,


pli: hessati satthu sāvako.


pli: Bahussuto mahāñāṇī,


pli: adhippāyavidū mune;


pli: Pāpuṇissati taṁ ṭhānaṁ,


pli: yathāyaṁ byākato mayā.


pli: Satasahassito kappe,


pli: yaṁ kammamakariṁ tadā;


pli: Duggatiṁ nābhijānāmi,


pli: buddhapūjāyidaṁ phalaṁ.


pli: Duve bhave saṁsarāmi,


pli: devatte atha mānuse;


pli: Aññaṁ gatiṁ na gacchāmi,


pli: Duve kule pajāyāmi,


pli: khattiye atha brāhmaṇe;


pli: Nīce kule na jāyāmi,


pli: Pacchime ca bhave dāni,


pli: jāto ujjeniyaṁ pure;


pli: Pajjotassa ca caṇḍassa,


pli: purohitadijādhino.


pli: Putto tiriṭivacchassa,


pli: nipuṇo vedapāragū;


pli: Mātā ca candimā nāma,


pli: kaccānohaṁ varattaco.


pli: Vīmaṁsanatthaṁ buddhassa,


pli: bhūmipālena pesito;


pli: Disvā mokkhapuradvāraṁ,


pli: nāyakaṁ guṇasañcayaṁ.


pli: Sutvā ca vimalaṁ vākyaṁ,


pli: gatipaṅkavisosanaṁ;


pli: Pāpuṇiṁ amataṁ santaṁ,


pli: sesehi saha sattahi.


pli: Adhippāyavidū jāto,


pli: sugatassa mahāmate;


pli: Ṭhapito etadagge ca,


pli: susamiddhamanoratho.


pli: Kilesā jhāpitā mayhaṁ,


pli: bhavā sabbe samūhatā;


pli: Nāgova bandhanaṁ chetvā,


pli: viharāmi anāsavo.


pli: Svāgataṁ vata me āsi,


pli: mama buddhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: kataṁ buddhassa sāsanaṁ”.


pli: Itthaṁ sudaṁ āyasmā mahākaccāyano thero imā gāthāyo abhāsitthāti.


pli: Mahākaccāyanattherassāpadānaṁ paṭhamaṁ.


pli: Therāpadāna


pli: Kaccāyanavagga


pli: Vakkalittheraapadāna


pli: “Ito satasahassamhi,


pli: kappe uppajji nāyako;


pli: Anomanāmo amito,


pli: nāmena padumuttaro.


pli: Padumākāravadano,


pli: padumāmalasucchavī;


pli: Lokenānupalittova,


pli: toyena padumaṁ yathā.


pli: Vīro padumapattakkho,


pli: kanto ca padumaṁ yathā;


pli: Padumuttaragandhova,


pli: tasmā so padumuttaro.


pli: Lokajeṭṭho ca nimmāno,


pli: andhānaṁ nayanūpamo;


pli: Santaveso guṇanidhi,


pli: karuṇāmatisāgaro.


pli: Sa kadāci mahāvīro,


pli: brahmāsurasuraccito;


pli: Sadevamanujākiṇṇe,


pli: janamajjhe jinuttamo.


pli: Vadanena sugandhena,


pli: madhurena rutena ca;


pli: Rañjayaṁ parisaṁ sabbaṁ,


pli: santhavī sāvakaṁ sakaṁ.


pli: Saddhādhimutto sumati,


pli: mama dassanalālaso;


pli: Natthi etādiso añño,


pli: yathāyaṁ bhikkhu vakkali.


pli: Tadāhaṁ haṁsavatiyaṁ,


pli: nagare brāhmaṇatrajo;


pli: Hutvā sutvā ca taṁ vākyaṁ,


pli: taṁ ṭhānamabhirocayiṁ.


pli: Sasāvakaṁ taṁ vimalaṁ,


pli: nimantetvā tathāgataṁ;


pli: Sattāhaṁ bhojayitvāna,


pli: dussehacchādayiṁ tadā.


pli: Nipacca sirasā tassa,


pli: anantaguṇasāgare;


pli: Nimuggo pītisampuṇṇo,


pli: idaṁ vacanamabraviṁ.


pli: ‘Yo so tayā santhavito,


pli: ito sattamake muni;


pli: Bhikkhu saddhāvataṁ aggo,


pli: tādiso homahaṁ mune’.


pli: Evaṁ vutte, mahāvīro,


pli: anāvaraṇadassano;


pli: Imaṁ vākyaṁ udīresi,


pli: parisāya mahāmuni.


pli: ‘Passathetaṁ māṇavakaṁ,


pli: pītamaṭṭhanivāsanaṁ;


pli: Hemayaññopacitaṅgaṁ,


pli: jananettamanoharaṁ.


pli: Eso anāgataddhāne,


pli: gotamassa mahesino;


pli: Aggo saddhādhimuttānaṁ,


pli: sāvakoyaṁ bhavissati.


pli: Devabhūto manusso vā,


pli: sabbasantāpavajjito;


pli: Sabbabhogaparibyūḷho,


pli: sukhito saṁsarissati.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Vakkali nāma nāmena,


pli: hessati satthu sāvako’.


pli: Tena kammavisesena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Sabbattha sukhito hutvā,


pli: saṁsaranto bhavābhave;


pli: Sāvatthiyaṁ pure jāto,


pli: kule aññatare ahaṁ.


pli: Nonītasukhumālaṁ maṁ,


pli: jātapallavakomalaṁ;


pli: Mandaṁ uttānasayanaṁ,


pli: pisācībhayatajjitā.


pli: Pādamūle mahesissa,


pli: sāyesuṁ dīnamānasā;


pli: ‘Imaṁ dadāma te nātha,


pli: saraṇaṁ hohi nāyaka’.


pli: Tadā paṭiggahi so maṁ,


pli: bhītānaṁ saraṇo muni;


pli: Jālinā cakkaṅkitena,


pli: mudukomalapāṇinā.


pli: Tadā pabhuti tenāhaṁ,


pli: arakkheyyena rakkhito;


pli: Sabbaveravinimutto,


pli: sukhena parivuddhito.


pli: Sugatena vinā bhūto,


pli: ukkaṇṭhāmi muhuttakaṁ;


pli: Jātiyā sattavassohaṁ,


pli: pabbajiṁ anagāriyaṁ.


pli: Sabbapāramisambhūtaṁ,


pli: nīlakkhinayanaṁ varaṁ;


pli: Rūpaṁ sabbasubhākiṇṇaṁ,


pli: atitto viharāmahaṁ.


pli: Buddharūparatiṁ ñatvā,


pli: tadā ovadi maṁ jino;


pli: ‘Alaṁ vakkali kiṁ rūpe,


pli: ramase bālanandite.


pli: Yo hi passati saddhammaṁ,


pli: so maṁ passati paṇḍito;


pli: Apassamāno saddhammaṁ,


pli: maṁ passampi na passati.


pli: Anantādīnavo kāyo,


pli: visarukkhasamūpamo;


pli: Āvāso sabbarogānaṁ,


pli: puñjo dukkhassa kevalo.


pli: Nibbindiya tato rūpe,


pli: khandhānaṁ udayabbayaṁ;


pli: Passa upakkilesānaṁ,


pli: sukhenantaṁ gamissasi’.


pli: Evaṁ tenānusiṭṭhohaṁ,


pli: nāyakena hitesinā;


pli: Gijjhakūṭaṁ samāruyha,


pli: jhāyāmi girikandare.


pli: Ṭhito pabbatapādamhi,


pli: assāsayi mahāmuni;


pli: Vakkalīti jino vācaṁ,


pli: taṁ sutvā mudito ahaṁ.


pli: Pakkhandiṁ selapabbhāre,


pli: anekasataporise;


pli: Tadā buddhānubhāvena,


pli: sukheneva mahiṁ gato.


pli: Punopi dhammaṁ deseti,


pli: Tamahaṁ dhammamaññāya,


pli: arahattamapāpuṇiṁ.


pli: Sumahāparisamajjhe,


pli: tadā maṁ caraṇantago;


pli: Aggaṁ saddhādhimuttānaṁ,


pli: paññapesi mahāmati.


pli: Satasahassito kappe,


pli: yaṁ kammamakariṁ tadā;


pli: Duggatiṁ nābhijānāmi,


pli: buddhapūjāyidaṁ phalaṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā vakkalitthero imā gāthāyo abhāsitthāti.


pli: Vakkalittherassāpadānaṁ dutiyaṁ.


pli: Therāpadāna


pli: Kaccāyanavagga


pli: Mahākappinattheraapadāna


pli: “Padumuttaro nāma jino,


pli: sabbadhammāna pāragū;


pli: Udito ajaṭākāse,


pli: ravīva saradambare.


pli: Vacanābhāya bodheti,


pli: veneyyapadumāni so;


pli: Kilesapaṅkaṁ soseti,


pli: matiraṁsīhi nāyako.


pli: Titthiyānaṁ yase hanti,


pli: khajjotābhā yathā ravi;


pli: Saccatthābhaṁ pakāseti,


pli: ratanaṁva divākaro.


pli: Guṇānaṁ āyatibhūto,


pli: ratanānaṁva sāgaro;


pli: Pajjunnoriva bhūtāni,


pli: dhammameghena vassati.


pli: Akkhadasso tadā āsiṁ,


pli: nagare haṁsasavhaye;


pli: Upecca dhammamassosiṁ,


pli: jalajuttamanāmino.


pli: Ovādakassa bhikkhūnaṁ,


pli: sāvakassa katāvino;


pli: Guṇaṁ pakāsayantassa,


pli: tappayantassa me manaṁ.


pli: Sutvā patīto sumano,


pli: nimantetvā tathāgataṁ;


pli: Sasissaṁ bhojayitvāna,


pli: taṁ ṭhānamabhipatthayiṁ.


pli: Tadā haṁsasamabhāgo,


pli: haṁsadundubhinissano;


pli: ‘Passathetaṁ mahāmattaṁ,


pli: vinicchayavisāradaṁ.


pli: Patitaṁ pādamūle me,


pli: samuggatatanūruhaṁ;


pli: Jīmūtavaṇṇaṁ pīṇaṁsaṁ,


pli: pasannanayanānanaṁ.


pli: Parivārena mahatā,


pli: rājayuttaṁ mahāyasaṁ;


pli: Eso katāvino ṭhānaṁ,


pli: pattheti muditāsayo.


pli: Iminā paṇipātena,


pli: cāgena paṇidhīhi ca;


pli: Kappasatasahassāni,


pli: nupapajjati duggatiṁ.


pli: Devesu devasobhaggaṁ,


pli: manussesu mahantataṁ;


pli: Anubhotvāna sesena,


pli: nibbānaṁ pāpuṇissati.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Kappino nāma nāmena,


pli: hessati satthu sāvako’.


pli: Tatohaṁ sukataṁ kāraṁ,


pli: katvāna jinasāsane;


pli: Jahitvā mānusaṁ dehaṁ,


pli: tusitaṁ agamāsahaṁ.


pli: Devamānusarajjāni,


pli: sataso anusāsiya;


pli: Bārāṇasiyamāsanne,


pli: jāto keniyajātiyaṁ.


pli: Sahassaparivārena,


pli: sapajāpatiko ahaṁ;


pli: Pañca paccekabuddhānaṁ,


pli: satāni samupaṭṭhahiṁ.


pli: Temāsaṁ bhojayitvāna,


pli: pacchādamha ticīvaraṁ;


pli: Tato cutā mayaṁ sabbe,


pli: ahumha tidasūpagā.


pli: Puno sabbe manussattaṁ,


pli: agamimha tato cutā;


pli: Kukkuṭamhi pure jātā,


pli: himavantassa passato.


pli: Kappino nāmahaṁ āsiṁ,


pli: rājaputto mahāyaso;


pli: Sesāmaccakule jātā,


pli: mameva parivārayuṁ.


pli: Mahārajjasukhaṁ patto,


pli: sabbakāmasamiddhimā;


pli: Vāṇijehi samakkhātaṁ,


pli: buddhuppādamahaṁ suṇiṁ.


pli: ‘Buddho loke samuppanno,


pli: asamo ekapuggalo;


pli: So pakāseti saddhammaṁ,


pli: amataṁ sukhamuttamaṁ.


pli: Suyuttā tassa sissā ca,


pli: sumuttā ca anāsavā’;


pli: Sutvā nesaṁ suvacanaṁ,


pli: sakkaritvāna vāṇije.


pli: Pahāya rajjaṁ sāmacco,


pli: nikkhamiṁ buddhamāmako;


pli: Nadiṁ disvā mahācandaṁ,


pli: pūritaṁ samatittikaṁ.


pli: Appatiṭṭhaṁ anālambaṁ,


pli: duttaraṁ sīghavāhiniṁ;


pli: Guṇaṁ saritvā buddhassa,


pli: sotthinā samatikkamiṁ.


pli: ‘Bhavasotaṁ sace buddho,


pli: tiṇṇo lokantagū vidū;


pli: Etena saccavajjena,


pli: gamanaṁ me samijjhatu.


pli: Yadi santigamo maggo,


pli: mokkho caccantikaṁ sukhaṁ;


pli: Saṅgho ce tiṇṇakantāro,


pli: puññakkhetto anuttaro;


pli: gamanaṁ me samijjhatu’.


pli: Saha kate saccavare,


pli: maggā apagataṁ jalaṁ;


pli: Tato sukhena uttiṇṇo,


pli: nadītīre manorame.


pli: Nisinnaṁ addasaṁ buddhaṁ,


pli: udentaṁva pabhaṅkaraṁ;


pli: Jalantaṁ hemaselaṁva,


pli: dīparukkhaṁva jotitaṁ.


pli: Sasiṁva tārāsahitaṁ,


pli: sāvakehi purakkhataṁ;


pli: Vāsavaṁ viya vassantaṁ,


pli: desanājaladantaraṁ.


pli: Vanditvāna sahāmacco,


pli: ekamantamupāvisiṁ;


pli: Tato no āsayaṁ ñatvā,


pli: buddho dhammamadesayi.


pli: Sutvāna dhammaṁ vimalaṁ,


pli: avocumha mayaṁ jinaṁ;


pli: ‘Pabbājehi mahāvīra,


pli: nibbindāmha mayaṁ bhave’.


pli: ‘Svākkhāto bhikkhave dhammo,


pli: dukkhantakaraṇāya vo;


pli: Caratha brahmacariyaṁ’,


pli: iccāha munisattamo.


pli: Saha vācāya sabbepi,


pli: bhikkhuvesadharā mayaṁ;


pli: Ahumha upasampannā,


pli: sotāpannā ca sāsane.


pli: Tato jetavanaṁ gantvā,


pli: anusāsi vināyako;


pli: Anusiṭṭho jinenāhaṁ,


pli: arahattamapāpuṇiṁ.


pli: Tato bhikkhusahassāni,


pli: anusāsimahaṁ tadā;


pli: Mamānusāsanakarā,


pli: tepi āsuṁ anāsavā.


pli: Jino tasmiṁ guṇe tuṭṭho,


pli: etadagge ṭhapesi maṁ;


pli: Bhikkhuovādakānaggo,


pli: kappinoti mahājane.


pli: Satasahasse kataṁ kammaṁ,


pli: phalaṁ dassesi me idha;


pli: Pamutto saravegova,


pli: kilese jhāpayiṁ mama.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā mahākappino thero imā gāthāyo abhāsitthāti.


pli: Mahākappinattherassāpadānaṁ tatiyaṁ.


pli: Therāpadāna


pli: Kaccāyanavagga


pli: Dabbamallaputtattheraapadāna


pli: “Padumuttaro nāma jino,


pli: sabbalokavidū muni;


pli: Ito satasahassamhi,


pli: kappe uppajji cakkhumā.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggato so mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyaṁ,


pli: seṭṭhiputto mahāyaso;


pli: Upetvā lokapajjotaṁ,


pli: assosiṁ dhammadesanaṁ.


pli: Senāsanāni bhikkhūnaṁ,


pli: paññāpentaṁ sasāvakaṁ;


pli: Kittayantassa vacanaṁ,


pli: suṇitvā mudito ahaṁ.


pli: Adhikāraṁ sasaṅghassa,


pli: katvā tassa mahesino;


pli: Nipacca sirasā pāde,


pli: taṁ ṭhānamabhipatthayiṁ.


pli: Tadāha sa mahāvīro,


pli: mama kammaṁ pakittayaṁ;


pli: ‘Yo sasaṅghamabhojesi,


pli: sattāhaṁ lokanāyakaṁ.


pli: Soyaṁ kamalapattakkho,


pli: sīhaṁso kanakattaco;


pli: Mama pādamūle nipati,


pli: patthayaṁ ṭhānamuttamaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Sāvako tassa buddhassa,


pli: dabbo nāmena vissuto;


pli: Senāsanapaññāpako,


pli: aggo hessatiyaṁ tadā’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Satānaṁ tīṇikkhattuñca,


pli: devarajjamakārayiṁ;


pli: Satānaṁ pañcakkhattuñca,


pli: cakkavattī ahosahaṁ.


pli: Padesarajjaṁ vipulaṁ,


pli: gaṇanāto asaṅkhiyaṁ;


pli: Sabbattha sukhito āsiṁ,


pli: tassa kammassa vāhasā.


pli: Ekanavutito kappe,


pli: vipassī nāma nāyako;


pli: Uppajji cārudassano,


pli: sabbadhammavipassako.


pli: Duṭṭhacitto upavadiṁ,


pli: sāvakaṁ tassa tādino;


pli: Sabbāsavaparikkhīṇaṁ,


pli: suddhoti ca vijāniya.


pli: Tasseva naravīrassa,


pli: sāvakānaṁ mahesinaṁ;


pli: Salākañca gahetvāna,


pli: khīrodanamadāsahaṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Sāsanaṁ jotayitvāna,


pli: abhibhuyya kutitthiye;


pli: Vineyye vinayitvāva,


pli: nibbuto so sasāvako.


pli: Sasisse nibbute nāthe,


pli: atthamentamhi sāsane;


pli: Devā kandiṁsu saṁviggā,


pli: muttakesā rudammukhā.


pli: ‘Nibbāyissati dhammakkho,


pli: na passissāma subbate;


pli: Na suṇissāma saddhammaṁ,


pli: aho no appapuññatā’.


pli: Tadāyaṁ pathavī sabbā,


pli: acalā sā calācalā;


pli: Sāgaro ca sasokova,


pli: vinadī karuṇaṁ giraṁ.


pli: Catuddisā dundubhiyo,


pli: nādayiṁsu amānusā;


pli: Samantato asaniyo,


pli: phaliṁsu ca bhayāvahā.


pli: Ukkā patiṁsu nabhasā,


pli: dhūmaketu ca dissati;


pli: Sadhūmā jālavaṭṭā ca,


pli: raviṁsu karuṇaṁ migā.


pli: Uppāde dāruṇe disvā,


pli: sāsanatthaṅgasūcake;


pli: Saṁviggā bhikkhavo satta,


pli: cintayimha mayaṁ tadā.


pli: ‘Sāsanena vināmhākaṁ,


pli: jīvitena alaṁ mayaṁ;


pli: Pavisitvā mahāraññaṁ,


pli: yuñjāma jinasāsanaṁ’.


pli: Addasamha tadāraññe,


pli: ubbiddhaṁ selamuttamaṁ;


pli: Nisseṇiyā tamāruyha,


pli: nisseṇiṁ pātayimhase.


pli: Tadā ovadi no thero,


pli: ‘buddhuppādo sudullabho;


pli: Saddhātidullabhā laddhā,


pli: thokaṁ sesañca sāsanaṁ.


pli: Nipatanti khaṇātītā,


pli: anante dukkhasāgare;


pli: Tasmā payogo kattabbo,


pli: yāva ṭhāti mune mataṁ’.


pli: Arahā āsi so thero,


pli: anāgāmī tadānugo;


pli: Susīlā itare yuttā,


pli: devalokaṁ agamhase.


pli: Nibbuto tiṇṇasaṁsāro,


pli: suddhāvāse ca ekako;


pli: Ahañca pakkusāti ca,


pli: sabhiyo bāhiyo tathā.


pli: Kumārakassapo ceva,


pli: tattha tatthūpagā mayaṁ;


pli: Saṁsārabandhanā muttā,


pli: gotamenānukampitā.


pli: Mallesu kusinārāyaṁ,


pli: jāto gabbheva me sato;


pli: Mātā matā citāruḷhā,


pli: tato nippatito ahaṁ.


pli: Patito dabbapuñjamhi,


pli: tato dabboti vissuto;


pli: Brahmacārībalenāhaṁ,


pli: vimutto sattavassiko.


pli: Khīrodanabalenāhaṁ,


pli: pañcahaṅgehupāgato;


pli: Khīṇāsavopavādena,


pli: pāpehi bahucodito.


pli: Ubho puññañca pāpañca,


pli: vītivattomhi dānihaṁ;


pli: Patvāna paramaṁ santiṁ,


pli: viharāmi anāsavo.


pli: Senāsanaṁ paññāpayiṁ,


pli: hāsayitvāna subbate;


pli: Jino tasmiṁ guṇe tuṭṭho,


pli: etadagge ṭhapesi maṁ.


pli: Kilesā jhāpitā mayhaṁ,


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā dabbamallaputto thero imā gāthāyo abhāsitthāti.


pli: Therāpadāna


pli: Kaccāyanavagga


pli: Kumārakassapattheraapadāna


pli: “Ito satasahassamhi,


pli: kappe uppajji nāyako;


pli: Sabbalokahito vīro,


pli: padumuttaranāmako.


pli: Tadāhaṁ brāhmaṇo hutvā,


pli: vissuto vedapāragū;


pli: Divāvihāraṁ vicaraṁ,


pli: addasaṁ lokanāyakaṁ.


pli: Catusaccaṁ pakāsentaṁ,


pli: bodhayantaṁ sadevakaṁ;


pli: Vicittakathikānaggaṁ,


pli: vaṇṇayantaṁ mahājane.


pli: Tadā muditacittohaṁ,


pli: nimantetvā tathāgataṁ;


pli: Nānārattehi vatthehi,


pli: alaṅkaritvāna maṇḍapaṁ.


pli: Nānāratanapajjotaṁ,


pli: sasaṅghaṁ bhojayiṁ tahiṁ;


pli: Bhojayitvāna sattāhaṁ,


pli: nānaggarasabhojanaṁ.


pli: Nānācittehi pupphehi,


pli: pūjayitvā sasāvakaṁ;


pli: Nipacca pādamūlamhi,


pli: taṁ ṭhānaṁ patthayiṁ ahaṁ.


pli: Tadā munivaro āha,


pli: karuṇekarasāsayo;


pli: ‘Passathetaṁ dijavaraṁ,


pli: padumānanalocanaṁ.


pli: Pītipāmojjabahulaṁ,


pli: samuggatatanūruhaṁ;


pli: Hāsamhitavisālakkhaṁ,


pli: mama sāsanalālasaṁ.


pli: Patitaṁ pādamūle me,


pli: ekāvatthasumānasaṁ;


pli: Esa pattheti taṁ ṭhānaṁ,


pli: vicittakathikattanaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Kumārakassapo nāma,


pli: hessati satthu sāvako.


pli: Vicittapupphadussānaṁ,


pli: ratanānañca vāhasā;


pli: Vicittakathikānaṁ so,


pli: aggataṁ pāpuṇissati’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Paribbhamaṁ bhavābhave,


pli: raṅgamajjhe yathā naṭo;


pli: Sākhamigatrajo hutvā,


pli: migiyā kucchimokkamiṁ.


pli: Tadā mayi kucchigate,


pli: vajjhavāro upaṭṭhito;


pli: Sākhena cattā me mātā,


pli: nigrodhaṁ saraṇaṁ gatā.


pli: Tena sā migarājena,


pli: maraṇā parimocitā;


pli: Pariccajitvā sapāṇaṁ,


pli: mamevaṁ ovadī tadā.


pli: ‘Nigrodhameva seveyya,


pli: na sākhamupasaṁvase;


pli: Nigrodhasmiṁ mataṁ seyyo,


pli: yañce sākhamhi jīvitaṁ’.


pli: Tenānusiṭṭhā migayūthapena,


pli: Ahañca mātā ca tathetare ca;


pli: Āgamma rammaṁ tusitādhivāsaṁ,


pli: Gatā pavāsaṁ sagharaṁ yatheva.


pli: Puno kassapavīrassa,


pli: atthamentamhi sāsane;


pli: Āruyha selasikharaṁ,


pli: yuñjitvā jinasāsanaṁ.


pli: Idānāhaṁ rājagahe,


pli: jāto seṭṭhikule ahuṁ;


pli: Āpannasattā me mātā,


pli: pabbaji anagāriyaṁ.


pli: Sagabbhaṁ taṁ viditvāna,


pli: devadattamupānayuṁ;


pli: So avoca ‘vināsetha,


pli: pāpikaṁ bhikkhuniṁ imaṁ’.


pli: Idānipi munindena,


pli: jinena anukampitā;


pli: Sukhinī ajanī mayhaṁ,


pli: mātā bhikkhunupassaye.


pli: Taṁ viditvā mahīpālo,


pli: kosalo maṁ aposayi;


pli: Kumāraparihārena,


pli: nāmenāhañca kassapo.


pli: Mahākassapamāgamma,


pli: ahaṁ kumārakassapo;


pli: Vammikasadisaṁ kāyaṁ,


pli: sutvā buddhena desitaṁ.


pli: Tato cittaṁ vimucci me,


pli: anupādāya sabbaso;


pli: Pāyāsiṁ damayitvāhaṁ,


pli: etadaggamapāpuṇiṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā kumārakassapo thero imā gāthāyo abhāsitthāti.


pli: Kumārakassapattherassāpadānaṁ pañcamaṁ.


pli: Catuvīsatimaṁ bhāṇavāraṁ.


pli: Therāpadāna


pli: Kaccāyanavagga


pli: Bāhiyattheraapadāna


pli: “Ito satasahassamhi,


pli: kappe uppajji nāyako;


pli: Mahappabho tilokaggo,


pli: nāmena padumuttaro.


pli: Khippābhiññassa bhikkhussa,


pli: guṇaṁ kittayato mune;


pli: Sutvā udaggacittohaṁ,


pli: kāraṁ katvā mahesino.


pli: Datvā sattāhikaṁ dānaṁ,


pli: sasissassa mune ahaṁ;


pli: Abhivādiya sambuddhaṁ,


pli: taṁ ṭhānaṁ patthayiṁ tadā.


pli: Tato maṁ byākari buddho,


pli: ‘etaṁ passatha brāhmaṇaṁ;


pli: Patitaṁ pādamūle me,


pli: cariyaṁ paccavekkhaṇaṁ.


pli: Hemayaññopacitaṅgaṁ,


pli: avadātatanuttacaṁ;


pli: Palambabimbatamboṭṭhaṁ,


pli: setatiṇhasamaṁ dijaṁ.


pli: Guṇathāmabahutaraṁ,


pli: samuggatatanūruhaṁ;


pli: Guṇoghāyatanībhūtaṁ,


pli: pītisamphullitānanaṁ.


pli: Eso patthayate ṭhānaṁ,


pli: khippābhiññassa bhikkhuno;


pli: Anāgate mahāvīro,


pli: gotamo nāma hessati.


pli: Tassa dhammesu dāyādo,


pli: oraso dhammanimmito;


pli: Bāhiyo nāma nāmena,


pli: hessati satthu sāvako’.


pli: Tadā hi tuṭṭho vuṭṭhāya,


pli: yāvajīvaṁ mahāmune;


pli: Kāraṁ katvā cuto saggaṁ,


pli: agaṁ sabhavanaṁ yathā.


pli: Devabhūto manusso vā,


pli: sukhito tassa kammuno;


pli: Vāhasā saṁsaritvāna,


pli: sampattimanubhomahaṁ.


pli: Puna kassapavīrassa,


pli: atthamentamhi sāsane;


pli: Āruyha selasikharaṁ,


pli: yuñjitvā jinasāsanaṁ.


pli: Visuddhasīlo sappañño,


pli: jinasāsanakārako;


pli: Tato cutā pañca janā,


pli: devalokaṁ agamhase.


pli: Tatohaṁ bāhiyo jāto,


pli: bhārukacche puruttame;


pli: Tato nāvāya pakkhando,


pli: sāgaraṁ appasiddhiyaṁ.


pli: Tato nāvā abhijjittha,


pli: gantvāna katipāhakaṁ;


pli: Tadā bhīsanake ghore,


pli: patito makarākare.


pli: Tadāhaṁ vāyamitvāna,


pli: santaritvā mahodadhiṁ;


pli: Suppārapaṭṭanavaraṁ,


pli: sampatto mandavedhito.


pli: Dārucīraṁ nivāsetvā,


pli: gāmaṁ piṇḍāya pāvisiṁ;


pli: Tadāha so jano tuṭṭho,


pli: ‘arahāyamidhāgato.


pli: Imaṁ annena pānena,


pli: vatthena sayanena ca;


pli: Bhesajjena ca sakkatvā,


pli: hessāma sukhitā mayaṁ’.


pli: Paccayānaṁ tadā lābhī,


pli: tehi sakkatapūjito;


pli: Arahāhanti saṅkappaṁ,


pli: uppādesiṁ ayoniso.


pli: Tato me cittamaññāya,


pli: codayī pubbadevatā;


pli: ‘Na tvaṁ upāyamaggaññū,


pli: kuto tvaṁ arahā bhave’.


pli: Codito tāya saṁviggo,


pli: tadāhaṁ paripucchi taṁ;


pli: ‘Ke vā ete kuhiṁ loke,


pli: arahanto naruttamā’.


pli: ‘Sāvatthiyaṁ kosalamandire jino,


pli: Pahūtapañño varabhūrimedhaso;


pli: So sakyaputto arahā anāsavo,


pli: Deseti dhammaṁ arahattapattiyā’.


pli: Tadassa sutvā vacanaṁ supīṇito,


pli: Nidhiṁva laddhā kapaṇoti vimhito;


pli: Udaggacitto arahattamuttamaṁ,


pli: Sudassanaṁ daṭṭhumanantagocaraṁ.


pli: Tadā tato nikkhamitvāna ‘satthuno,


pli: Sadā jinaṁ passāmi vimalānanaṁ’;


pli: Upecca rammaṁ vijitavhayaṁ vanaṁ,


pli: Dije apucchiṁ ‘kuhiṁ lokanandano’.


pli: ‘Tato avocuṁ naradevavandito,


pli: Puraṁ paviṭṭho asanesanāya so;


pli: Sasova khippaṁ munidassanussuko,


pli: Upecca vandāhi tamaggapuggalaṁ’.


pli: Tatohaṁ tuvaṭaṁ gantvā,


pli: sāvatthiṁ puramuttamaṁ;


pli: Vicarantaṁ tamaddakkhiṁ,


pli: piṇḍatthaṁ apihāgidhaṁ.


pli: Pattapāṇiṁ alolakkhaṁ,


pli: pācayantaṁ pītākaraṁ;


pli: Sirīnilayasaṅkāsaṁ,


pli: ravidittiharānanaṁ.


pli: Taṁ samecca nipaccāhaṁ,


pli: idaṁ vacanamabraviṁ;


pli: ‘Kupathe vippanaṭṭhassa,


pli: saraṇaṁ hohi gotama’.


pli: ‘Pāṇasantāraṇatthāya,


pli: piṇḍāya vicarāmahaṁ;


pli: Na te dhammakathākālo’,


pli: iccāha munisattamo.


pli: Tadā punappunaṁ buddhaṁ,


pli: āyāciṁ dhammalālaso;


pli: Yo me dhammamadesesi,


pli: gambhīraṁ suññataṁ padaṁ.


pli: Tassa dhammaṁ suṇitvāna,


pli: pāpuṇiṁ āsavakkhayaṁ;


pli: Parikkhīṇāyuko santo,


pli: aho satthānukampako.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: Evaṁ thero viyākāsi,


pli: bāhiyo dārucīriyo;


pli: Saṅkārakūṭe patito,


pli: bhūtāviṭṭhāya gāviyā.


pli: Attano pubbacariyaṁ,


pli: kittayitvā mahāmati;


pli: Parinibbāyi so thero,


pli: sāvatthiyaṁ puruttame.


pli: Nagarā nikkhamanto taṁ,


pli: disvāna isisattamo;


pli: Dārucīradharaṁ dhīraṁ,


pli: bāhiyaṁ bāhitāgamaṁ.


pli: Bhūmiyaṁ patitaṁ dantaṁ,


pli: indaketūva pātitaṁ;


pli: Gatāyuṁ sukkhakilesaṁ,


pli: jinasāsanakārakaṁ.


pli: Tato āmantayī satthā,


pli: sāvake sāsane rate;


pli: ‘Gaṇhatha netvā jhāpetha,


pli: tanuṁ sabrahmacārino.


pli: Thūpaṁ karotha pūjetha,


pli: nibbuto so mahāmati;


pli: Khippābhiññānamesaggo,


pli: sāvako me vacokaro.


pli: Sahassamapi ce gāthā,


pli: anatthapadasañhitā;


pli: Ekaṁ gāthāpadaṁ seyyo,


pli: yaṁ sutvā upasammati.


pli: Yattha āpo ca pathavī,


pli: tejo vāyo na gādhati;


pli: Na tattha sukkā jotanti,


pli: ādicco na pakāsati.


pli: Na tattha candimā bhāti,


pli: tamo tattha na vijjati;


pli: Yadā ca attanā vedi,


pli: munimonena brāhmaṇo.


pli: Atha rūpā arūpā ca,


pli: sukhadukkhā vimuccati’;


pli: Iccevaṁ abhaṇī nātho,


pli: tilokasaraṇo muni”.


pli: Itthaṁ sudaṁ āyasmā bāhiyo thero imā gāthāyo abhāsitthāti.


pli: Bāhiyattherassāpadānaṁ chaṭṭhaṁ.


pli: Therāpadāna


pli: Kaccāyanavagga


pli: 7 Mahākoṭṭhikattheraapadāna


pli: “Padumuttaro nāma jino,


pli: sabbalokavidū muni;


pli: Ito satasahassamhi,


pli: kappe uppajji cakkhumā.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggato so mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyaṁ,


pli: brāhmaṇo vedapāragū;


pli: Upecca sabbalokaggaṁ,


pli: assosiṁ dhammadesanaṁ.


pli: Tadā so sāvakaṁ vīro,


pli: pabhinnamatigocaraṁ;


pli: Atthe dhamme nirutte ca,


pli: paṭibhāne ca kovidaṁ.


pli: Ṭhapesi etadaggamhi,


pli: taṁ sutvā mudito ahaṁ;


pli: Sasāvakaṁ jinavaraṁ,


pli: sattāhaṁ bhojayiṁ tadā.


pli: Dussehacchādayitvāna,


pli: sasissaṁ buddhisāgaraṁ;


pli: Nipacca pādamūlamhi,


pli: taṁ ṭhānaṁ patthayiṁ ahaṁ.


pli: Tato avoca lokaggo,


pli: ‘passathetaṁ dijuttamaṁ;


pli: Vinataṁ pādamūle me,


pli: kamalodarasappabhaṁ.


pli: Buddhaseṭṭhassa bhikkhussa,


pli: Ṭhānaṁ patthayate ayaṁ;


pli: Tāya saddhāya cāgena,


pli: Saddhammassavanena ca.


pli: Sabbattha sukhito hutvā,


pli: saṁsaritvā bhavābhave;


pli: Anāgatamhi addhāne,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Koṭṭhiko nāma nāmena,


pli: hessati satthu sāvako’.


pli: Taṁ sutvā mudito hutvā,


pli: yāvajīvaṁ tadā jinaṁ;


pli: Mettacitto paricariṁ,


pli: sato paññāsamāhito.


pli: Tena kammavipākena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Satānaṁ tīṇikkhattuñca,


pli: devarajjamakārayiṁ;


pli: Satānaṁ pañcakkhattuñca,


pli: cakkavattī ahosahaṁ.


pli: Padesarajjaṁ vipulaṁ,


pli: gaṇanāto asaṅkhiyaṁ;


pli: Sabbattha sukhito āsiṁ,


pli: tassa kammassa vāhasā.


pli: Duve bhave saṁsarāmi,


pli: devatte atha mānuse;


pli: Aññaṁ gatiṁ na gacchāmi,


pli: suciṇṇassa idaṁ phalaṁ.


pli: Duve kule pajāyāmi,


pli: khattiye atha brāhmaṇe;


pli: Nīce kule na jāyāmi,


pli: Pacchime bhave sampatte,


pli: brahmabandhu ahosahaṁ;


pli: Sāvatthiyaṁ vippakule,


pli: paccājāto mahaddhane.


pli: Mātā candavatī nāma,


pli: pitā me assalāyano;


pli: Yadā me pitaraṁ buddho,


pli: vinayī sabbasuddhiyā.


pli: Tadā pasanno sugate,


pli: pabbajiṁ anagāriyaṁ;


pli: Moggallāno ācariyo,


pli: upajjhā sārisambhavo.


pli: Kesesu chijjamānesu,


pli: diṭṭhi chinnā samūlikā;


pli: Nivāsento ca kāsāvaṁ,


pli: arahattamapāpuṇiṁ.


pli: Atthadhammaniruttīsu,


pli: paṭibhāne ca me mati;


pli: Pabhinnā tena lokaggo,


pli: etadagge ṭhapesi maṁ.


pli: Asandiṭṭhaṁ viyākāsiṁ,


pli: upatissena pucchito;


pli: Paṭisambhidāsu tenāhaṁ,


pli: aggo sambuddhasāsane.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā mahākoṭṭhiko thero imā gāthāyo abhāsitthāti.


pli: Mahākoṭṭhikattherassāpadānaṁ sattamaṁ.


pli: 2 Sataraṁsittheraapadāna


pli: “Ubbiddhaṁ selamāruyha,


pli: nisīdi purisuttamo;


pli: Pabbatassāvidūramhi,


pli: brāhmaṇo mantapāragū.


pli: Upaviṭṭhaṁ mahāvīraṁ,


pli: devadevaṁ narāsabhaṁ;


pli: Añjaliṁ paggahetvāna,


pli: santhaviṁ lokanāyakaṁ.


pli: ‘Esa buddho mahāvīro,


pli: varadhammappakāsako;


pli: Jalati aggikhandhova,


pli: bhikkhusaṅghapurakkhato.


pli: Mahāsamuddovakkhubbho,


pli: aṇṇavova duruttaro;


pli: Migarājāvasambhīto,


pli: dhammaṁ deseti cakkhumā’.


pli: Mama saṅkappamaññāya,


pli: padumuttaranāyako;


pli: Bhikkhusaṅghe ṭhito satthā,


pli: imā gāthā abhāsatha.


pli: ‘Yenāyaṁ añjalī dinno,


pli: buddhaseṭṭho ca thomito;


pli: Tiṁsakappasahassāni,


pli: devarajjaṁ karissati.


pli: Kappasatasahassamhi,


pli: aṅgīrasasanāmako;


pli: Vivaṭṭacchado sambuddho,


pli: uppajjissati tāvade.


pli: Tassa dhammesu dāyādo,


pli: oraso dhammanimmito;


pli: Sataraṁsīti nāmena,


pli: arahā so bhavissati’.


pli: Jātiyā sattavassohaṁ,


pli: pabbajiṁ anagāriyaṁ;


pli: Sataraṁsimhi nāmena,


pli: pabhā niddhāvate mama.


pli: Maṇḍape rukkhamūle vā,


pli: jhāyī jhānarato ahaṁ;


pli: Dhāremi antimaṁ dehaṁ,


pli: sammāsambuddhasāsane.


pli: Saṭṭhikappasahassamhi,


pli: caturo rāmanāmakā;


pli: Sattaratanasampannā,


pli: cakkavattī mahabbalā.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā sataraṁsi thero imā gāthāyo abhāsitthāti.


pli: Sataraṁsittherassāpadānaṁ dutiyaṁ.


pli: Therāpadāna


pli: Kaccāyanavagga


pli: 8 Uruveḷakassapattheraapadāna


pli: “Padumuttaro nāma jino,


pli: sabbalokavidū muni;


pli: Ito satasahassamhi,


pli: kappe uppajji cakkhumā.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggato so mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyā,


pli: brāhmaṇo sādhusammato;


pli: Upecca lokapajjotaṁ,


pli: assosiṁ dhammadesanaṁ.


pli: Tadā mahāparisatiṁ,


pli: mahāparisasāvakaṁ;


pli: Ṭhapentaṁ etadaggamhi,


pli: sutvāna mudito ahaṁ.


pli: Mahatā parivārena,


pli: nimantetvā mahājinaṁ;


pli: Brāhmaṇānaṁ sahassena,


pli: sahadānamadāsahaṁ.


pli: Mahādānaṁ daditvāna,


pli: abhivādiya nāyakaṁ;


pli: Ekamantaṁ ṭhito haṭṭho,


pli: idaṁ vacanamabraviṁ.


pli: ‘Tayi saddhāya me vīra,


pli: adhikāraguṇena ca;


pli: Parisā mahatī hotu,


pli: nibbattassa tahiṁ tahiṁ’.


pli: Tadā avoca parisaṁ,


pli: gajagajjitasussaro;


pli: Karavīkaruto satthā,


pli: ‘etaṁ passatha brāhmaṇaṁ.


pli: Hemavaṇṇaṁ mahābāhuṁ,


pli: kamalānanalocanaṁ;


pli: Udaggatanujaṁ haṭṭhaṁ,


pli: saddhavantaṁ guṇe mama.


pli: Esa patthayate ṭhānaṁ,


pli: sīhaghosassa bhikkhuno;


pli: Anāgatamhi addhāne,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Kassapo nāma gottena,


pli: hessati satthu sāvako’.


pli: Ito dvenavute kappe,


pli: ahu satthā anuttaro;


pli: Anūpamo asadiso,


pli: phusso lokagganāyako.


pli: So ca sabbaṁ tamaṁ hantvā,


pli: vijaṭetvā mahājaṭaṁ;


pli: Vassate amataṁ vuṭṭhiṁ,


pli: tappayanto sadevakaṁ.


pli: Tadā hi bārāṇasiyaṁ,


pli: rājā paccā ahumhase;


pli: Bhātaromha tayo sabbe,


pli: saṁvisaṭṭhāva rājino.


pli: Vīraṅgarūpā balino,


pli: saṅgāme aparājitā;


pli: Tadā kupitapaccanto,


pli: amhe āha mahīpati.


pli: ‘Etha gantvāna paccantaṁ,


pli: sodhetvā aṭṭavībalaṁ;


pli: Khemaṁ vijiritaṁ katvā,


pli: puna dethāti bhāsatha’.


pli: Tato mayaṁ avocumha,


pli: yadi deyyāsi nāyakaṁ;


pli: Upaṭṭhānāya amhākaṁ,


pli: sādhayissāma vo tato.


pli: Tato mayaṁ laddhavarā,


pli: bhūmipālena pesitā;


pli: Nikkhittasatthaṁ paccantaṁ,


pli: katvā punarupacca taṁ.


pli: Yācitvā satthupaṭṭhānaṁ,


pli: rājānaṁ lokanāyakaṁ;


pli: Munivīraṁ labhitvāna,


pli: yāvajīvaṁ yajimha taṁ.


pli: Mahagghāni ca vatthāni,


pli: paṇītāni rasāni ca;


pli: Senāsanāni rammāni,


pli: bhesajjāni hitāni ca.


pli: Datvā sasaṅghamunino,


pli: dhammenuppāditāni no;


pli: Sīlavanto kāruṇikā,


pli: bhāvanāyuttamānasā.


pli: Saddhā paricaritvāna,


pli: mettacittena nāyakaṁ;


pli: Nibbute tamhi lokagge,


pli: pūjaṁ katvā yathābalaṁ.


pli: Tato cutā santusitaṁ,


pli: gatā tattha mahāsukhaṁ;


pli: Anubhūtā mayaṁ sabbe,


pli: buddhapūjāyidaṁ phalaṁ.


pli: Māyākāro yathā raṅge,


pli: dassesi vikatiṁ bahuṁ;


pli: Tathā bhave bhamantohaṁ,


pli: videhādhipatī ahuṁ.


pli: Guṇāceḷassa vākyena,


pli: micchādiṭṭhigatāsayo;


pli: Narakaṁ maggamārūḷho,


pli: rucāya mama dhītuyā.


pli: Ovādaṁ nādiyitvāna,


pli: brahmunā nāradenahaṁ;


pli: Bahudhā saṁsito santo,


pli: diṭṭhiṁ hitvāna pāpikaṁ.


pli: Pūrayitvā visesena,


pli: dasa kammapathānihaṁ;


pli: Hitvāna dehamagamiṁ,


pli: saggaṁ sabhavanaṁ yathā.


pli: Pacchime bhave sampatte,


pli: brahmabandhu ahosahaṁ;


pli: Bārāṇasiyaṁ phītāyaṁ,


pli: jāto vippamahākule.


pli: Maccubyādhijarā bhīto,


pli: ogāhetvā mahāvanaṁ;


pli: Nibbānaṁ padamesanto,


pli: jaṭilesu paribbajiṁ.


pli: Tadā dve bhātaro mayhaṁ,


pli: pabbajiṁsu mayā saha;


pli: Uruvelāyaṁ māpetvā,


pli: assamaṁ nivasiṁ ahaṁ.


pli: Kassapo nāma gottena,


pli: uruveḷanivāsiko;


pli: Tato me āsi paññatti,


pli: uruveḷakassapo iti.


pli: Nadīsakāse bhātā me,


pli: nadīkassapasavhayo;


pli: Āsī sakāsanāmena,


pli: gayāyaṁ gayākassapo.


pli: Dve satāni kaniṭṭhassa,


pli: tīṇi majjhassa bhātuno;


pli: Mama pañca satānūnā,


pli: sissā sabbe mamānugā.


pli: Tadā upecca maṁ buddho,


pli: katvāna vividhāni me;


pli: Pāṭihīrāni lokaggo,


pli: vinesi narasārathi.


pli: Sahassaparivārena,


pli: ahosiṁ ehibhikkhuko;


pli: Teheva saha sabbehi,


pli: arahattamapāpuṇiṁ.


pli: Te cevaññe ca bahavo,


pli: sissā maṁ parivārayuṁ;


pli: Sāsituñca samatthohaṁ,


pli: tato maṁ isisattamo.


pli: Mahāparisabhāvasmiṁ,


pli: etadagge ṭhapesi maṁ;


pli: Aho buddhe kataṁ kāraṁ,


pli: saphalaṁ me ajāyatha.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā uruveḷakassapo thero imā gāthāyo abhāsitthāti.


pli: Therāpadāna


pli: Kaccāyanavagga


pli: Rādhattheraapadāna


pli: “Padumuttaro nāma jino,


pli: sabbalokavidū muni;


pli: Ito satasahassamhi,


pli: kappe uppajji cakkhumā.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggato so mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyaṁ,


pli: brāhmaṇo mantapāragū;


pli: Upecca taṁ naravaraṁ,


pli: assosiṁ dhammadesanaṁ.


pli: Paññāpentaṁ mahāvīraṁ,


pli: parisāsu visāradaṁ;


pli: Paṭibhāneyyakaṁ bhikkhuṁ,


pli: etadagge vināyakaṁ.


pli: Tadāhaṁ kāraṁ katvāna,


pli: sasaṅghe lokanāyake;


pli: Nipacca sirasā pāde,


pli: taṁ ṭhānaṁ abhipatthayiṁ.


pli: Tato maṁ bhagavā āha,


pli: siṅgīnikkhasamappabho;


pli: Sarena rajanīyena,


pli: kilesamalahārinā.


pli: ‘Sukhī bhavassu dīghāyu,


pli: sijjhatu paṇidhī tava;


pli: Sasaṅghe me kataṁ kāraṁ,


pli: atīva vipulaṁ tayā.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Rādhoti nāmadheyyena,


pli: hessati satthu sāvako.


pli: Sa te hetuguṇe tuṭṭho,


pli: sakyaputto narāsabho;


pli: Paṭibhāneyyakānaggaṁ,


pli: paññapessati nāyako’.


pli: Taṁ sutvā mudito hutvā,


pli: yāvajīvaṁ tadā jinaṁ;


pli: Mettacitto paricariṁ,


pli: sato paññāsamāhito.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Satānaṁ tīṇikkhattuñca,


pli: devarajjamakārayiṁ;


pli: Satānaṁ pañcakkhattuñca,


pli: cakkavattī ahosahaṁ.


pli: Padesarajjaṁ vipulaṁ,


pli: gaṇanāto asaṅkhiyaṁ;


pli: Sabbattha sukhito āsiṁ,


pli: tassa kammassa vāhasā.


pli: Pacchime bhave sampatte,


pli: giribbajapuruttame;


pli: Jāto vippakule niddhe,


pli: vikalacchādanāsane.


pli: Kaṭacchubhikkhaṁ pādāsiṁ,


pli: sāriputtassa tādino;


pli: Yadā jiṇṇo ca vuddho ca,


pli: tadārāmamupāgamiṁ.


pli: Pabbajati na maṁ koci,


pli: jiṇṇadubbalathāmakaṁ;


pli: Tena dīno vivaṇṇaṅgo,


pli: soko cāsiṁ tadā ahaṁ.


pli: Disvā mahākāruṇiko,


pli: mamamāha mahāmuni;


pli: ‘Kimatthaṁ puttasokaṭṭo,


pli: brūhi te cittajaṁ rujaṁ’.


pli: ‘Pabbajjaṁ na labhe vīra,


pli: svākkhāte tava sāsane;


pli: Tena sokena dīnosmi,


pli: saraṇaṁ hohi nāyaka’.


pli: Tadā bhikkhū samānetvā,


pli: apucchi munisattamo;


pli: ‘Imassa adhikāraṁ ye,


pli: saranti byāharantu te’.


pli: Sāriputto tadāvoca,


pli: ‘kāramassa sarāmahaṁ;


pli: Kaṭacchubhikkhaṁ dāpesi,


pli: piṇḍāya carato mama’.


pli: ‘Sādhu sādhu kataññūsi,


pli: sāriputta imaṁ tuvaṁ;


pli: Pabbājehi dijaṁ vuḍḍhaṁ,


pli: hessatājāniyo ayaṁ’.


pli: Tato alatthaṁ pabbajjaṁ,


pli: kammavācopasampadaṁ;


pli: Na cireneva kālena,


pli: pāpuṇiṁ āsavakkhayaṁ.


pli: Sakkaccaṁ munino vākyaṁ,


pli: suṇāmi mudito yato;


pli: Paṭibhāneyyakānaggaṁ,


pli: tato maṁ ṭhapayī jino.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā rādho thero imā gāthāyo abhāsitthāti.


pli: Rādhattherassāpadānaṁ navamaṁ.


pli: Therāpadāna


pli: Kaccāyanavagga


pli: Mogharājattheraapadāna


pli: “Padumuttaro nāma jino,


pli: sabbalokavidū muni;


pli: Ito satasahassamhi,


pli: kappe uppajji cakkhumā.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggato so mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyaṁ,


pli: kule aññatare ahuṁ;


pli: Parakammāyane yutto,


pli: natthi me kiñci sandhanaṁ.


pli: Paṭikkamanasālāyaṁ,


pli: vasanto katabhūmiyaṁ;


pli: Aggiṁ ujjālayiṁ tattha,


pli: daḷhaṁ kaṇhāsi sā mahī.


pli: Tadā parisatiṁ nātho,


pli: catusaccapakāsako;


pli: Sāvakaṁ sampakittesi,


pli: lūkhacīvaradhārakaṁ.


pli: Tassa tamhi guṇe tuṭṭho,


pli: paṇipacca tathāgataṁ;


pli: Lūkhacīvaradhāraggaṁ,


pli: patthayiṁ ṭhānamuttamaṁ.


pli: Tadā avoca bhagavā,


pli: sāvake padumuttaro;


pli: ‘Passathetaṁ purisakaṁ,


pli: kucelaṁ tanudehakaṁ.


pli: Pītippasannavadanaṁ,


pli: saddhādhanasamanvitaṁ;


pli: Udaggatanujaṁ haṭṭhaṁ,


pli: acalaṁ sālapiṇḍitaṁ.


pli: Eso pattheti taṁ ṭhānaṁ,


pli: saccasenassa bhikkhuno;


pli: Lūkhacīvaradhārissa,


pli: tassa vaṇṇasitāsayo’.


pli: Taṁ sutvā mudito hutvā,


pli: nipacca sirasā jinaṁ;


pli: Yāvajīvaṁ subhaṁ kammaṁ,


pli: karitvā jinasāsane.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsūpago ahaṁ.


pli: Paṭikkamanasālāyaṁ,


pli: bhūmidāhakakammunā;


pli: Samasahassaṁ niraye,


pli: adayhiṁ vedanāṭṭito.


pli: Tena kammāvasesena,


pli: pañca jātisatānihaṁ;


pli: Manusso kulajo hutvā,


pli: jātiyā lakkhaṇaṅkito.


pli: Pañca jātisatāneva,


pli: kuṭṭharogasamappito;


pli: Mahādukkhaṁ anubhaviṁ,


pli: tassa kammassa vāhasā.


pli: Imasmiṁ bhaddake kappe,


pli: upariṭṭhaṁ yasassinaṁ;


pli: Piṇḍapātena tappesiṁ,


pli: pasannamānaso ahaṁ.


pli: Tena kammavisesena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime bhave sampatte,


pli: ajāyiṁ khattiye kule;


pli: Pituno accayenāhaṁ,


pli: mahārajjasamappito.


pli: Kuṭṭharogādhibhūtohaṁ,


pli: na ratiṁ na sukhaṁ labhe;


pli: Moghaṁ rajjaṁ sukhaṁ yasmā,


pli: mogharājā tato ahaṁ.


pli: Kāyassa dosaṁ disvāna,


pli: pabbajiṁ anagāriyaṁ;


pli: Bāvarissa dijaggassa,


pli: sissattaṁ ajjhupāgamiṁ.


pli: Mahatā parivārena,


pli: upecca naranāyakaṁ;


pli: Apucchiṁ nipuṇaṁ pañhaṁ,


pli: taṁ vīraṁ vādisūdanaṁ.


pli: ‘Ayaṁ loko paro loko,


pli: brahmaloko sadevako;


pli: Diṭṭhiṁ no nābhijānāmi,


pli: gotamassa yasassino.


pli: Evābhikkantadassāviṁ,


pli: atthi pañhena āgamaṁ;


pli: Kathaṁ lokaṁ avekkhantaṁ,


pli: maccurājā na passati’.


pli: ‘Suññato lokaṁ avekkhassu,


pli: mogharāja sadā sato;


pli: Attānudiṭṭhiṁ uhacca,


pli: evaṁ maccutaro siyā.


pli: Evaṁ lokaṁ avekkhantaṁ,


pli: maccurājā na passati’;


pli: Iti maṁ abhaṇi buddho,


pli: sabbarogatikicchako.


pli: Saha gāthāvasānena,


pli: kesamassuvivajjito;


pli: Kāsāvavatthavasano,


pli: āsiṁ bhikkhu tathārahā.


pli: Saṅghikesu vihāresu,


pli: na vasiṁ rogapīḷito;


pli: Mā vihāro padussīti,


pli: vātarogehi pīḷito.


pli: Saṅkārakūṭā āhitvā,


pli: susānā rathikāhi ca;


pli: Tato saṅghāṭiṁ karitvā,


pli: dhārayiṁ lūkhacīvaraṁ.


pli: Mahābhisakko tasmiṁ me,


pli: guṇe tuṭṭho vināyako;


pli: Lūkhacīvaradhārīnaṁ,


pli: etadagge ṭhapesi maṁ.


pli: Puññapāpaparikkhīṇo,


pli: sabbarogavivajjito;


pli: Sikhīva anupādāno,


pli: nibbāyissamanāsavo.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā mogharājā thero imā gāthāyo abhāsitthāti.


pli: Mogharājattherassāpadānaṁ dasamaṁ.


pli: Kaccāyanavaggo catupaññāsamo.


pli: Tassuddānaṁ


pli: Kaccāno vakkalī thero,


pli: mahākappinasavhayo;


pli: Dabbo kumāranāmo ca,


pli: bāhiyo koṭṭhiko vasī.


pli: Uruveḷakassapo rādho,


pli: mogharājā ca paṇḍito;


pli: Tīṇi gāthāsatānettha,


pli: bāsaṭṭhi ceva piṇḍitā.


title_pli: Therāpadāna Bhaddiyavagga

pli: Therāpadāna


pli: Bhaddiyavagga


pli: 1 Lakuṇḍabhaddiyattheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: seṭṭhiputto mahaddhano;


pli: Jaṅghāvihāraṁ vicaraṁ,


pli: saṅghārāmaṁ agacchahaṁ.


pli: Tadā so lokapajjoto,


pli: dhammaṁ desesi nāyako;


pli: Mañjussarānaṁ pavaraṁ,


pli: sāvakaṁ abhikittayi.


pli: Taṁ sutvā mudito hutvā,


pli: kāraṁ katvā mahesino;


pli: Vanditvā satthuno pāde,


pli: taṁ ṭhānamabhipatthayiṁ.


pli: Tadā buddho viyākāsi,


pli: saṅghamajjhe vināyako;


pli: ‘Anāgatamhi addhāne,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Bhaddiyo nāma nāmena,


pli: hessati satthu sāvako’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Dvenavute ito kappe,


pli: phusso uppajji nāyako;


pli: Durāsado duppasaho,


pli: sabbalokuttamo jino.


pli: Caraṇena ca sampanno,


pli: brahā uju patāpavā;


pli: Hitesī sabbasattānaṁ,


pli: bahuṁ mocesi bandhanā.


pli: Nandārāmavane tassa,


pli: ahosiṁ phussakokilo;


pli: Gandhakuṭisamāsanne,


pli: ambarukkhe vasāmahaṁ.


pli: Tadā piṇḍāya gacchantaṁ,


pli: dakkhiṇeyyaṁ jinuttamaṁ;


pli: Disvā cittaṁ pasādetvā,


pli: mañjunābhinikūjahaṁ.


pli: Rājuyyānaṁ tadā gantvā,


pli: supakkaṁ kanakattacaṁ;


pli: Ambapiṇḍaṁ gahetvāna,


pli: sambuddhassopanāmayiṁ.


pli: Tadā me cittamaññāya,


pli: mahākāruṇiko jino;


pli: Upaṭṭhākassa hatthato,


pli: pattaṁ paggaṇhi nāyako.


pli: Adāsiṁ haṭṭhacittohaṁ,


pli: ambapiṇḍaṁ mahāmune;


pli: Patte pakkhippa pakkhehi,


pli: pañjaliṁ katvāna mañjunā.


pli: Sarena rajanīyena,


pli: savanīyena vaggunā;


pli: Vassanto buddhapūjatthaṁ,


pli: nīḷaṁ gantvā nipajjahaṁ.


pli: Tadā muditacittaṁ maṁ,


pli: buddhapemagatāsayaṁ;


pli: Sakuṇagghi upāgantvā,


pli: ghātayī duṭṭhamānaso.


pli: Tato cutohaṁ tusite,


pli: anubhotvā mahāsukhaṁ;


pli: Manussayonimāgacchiṁ,


pli: tassa kammassa vāhasā.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Sāsanaṁ jotayitvā so,


pli: abhibhuyya kutitthiye;


pli: Vinayitvāna veneyye,


pli: nibbuto so sasāvako.


pli: Nibbute tamhi lokagge,


pli: pasannā janatā bahū;


pli: Pūjanatthāya buddhassa,


pli: thūpaṁ kubbanti satthuno.


pli: ‘Sattayojanikaṁ thūpaṁ,


pli: sattaratanabhūsitaṁ;


pli: Karissāma mahesissa’,


pli: iccevaṁ mantayanti te.


pli: Kikino kāsirājassa,


pli: tadā senāya nāyako;


pli: Hutvāhaṁ appamāṇassa,


pli: pamāṇaṁ cetiye vadiṁ.


pli: Tadā te mama vākyena,


pli: cetiyaṁ yojanuggataṁ;


pli: Akaṁsu naravīrassa,


pli: nānāratanabhūsitaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jāto seṭṭhikule ahaṁ;


pli: Sāvatthiyaṁ puravare,


pli: iddhe phīte mahaddhane.


pli: Purappavese sugataṁ,


pli: disvā vimhitamānaso;


pli: Pabbajitvāna na ciraṁ,


pli: arahattamapāpuṇiṁ.


pli: Cetiyassa pamāṇaṁ yaṁ,


pli: akariṁ tena kammunā;


pli: Lakuṇḍakasarīrohaṁ,


pli: jāto paribhavāraho.


pli: Sarena madhurenāhaṁ,


pli: pūjitvā isisattamaṁ;


pli: Mañjussarānaṁ bhikkhūnaṁ,


pli: aggattamanupāpuṇiṁ.


pli: Phaladānena buddhassa,


pli: guṇānussaraṇena ca;


pli: Sāmaññaphalasampanno,


pli: viharāmi anāsavo.


pli: Kilesā jhāpitā mayhaṁ,


pli: bhavā sabbe samūhatā;


pli: Nāgova bandhanaṁ chetvā,


pli: Svāgataṁ vata me āsi,


pli: buddhaseṭṭhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: kataṁ buddhassa sāsanaṁ”.


pli: Itthaṁ sudaṁ āyasmā lakuṇḍabhaddiyo thero imā gāthāyo abhāsitthāti.


pli: Therāpadāna


pli: Bhaddiyavagga


pli: Kaṅkhārevatattheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Sīhahanu brahmagiro,


pli: haṁsadundubhinissano;


pli: Nāgavikkantagamano,


pli: candasūrādikappabho.


pli: Mahāmatī mahāvīro,


pli: mahājhāyī mahābalo;


pli: Mahākāruṇiko nātho,


pli: mahātamapanūdano.


pli: Sa kadāci tilokaggo,


pli: veneyyaṁ vinayaṁ bahuṁ;


pli: Dhammaṁ desesi sambuddho,


pli: sattāsayavidū muni.


pli: Jhāyiṁ jhānarataṁ vīraṁ,


pli: upasantaṁ anāvilaṁ;


pli: Vaṇṇayanto parisatiṁ,


pli: tosesi janataṁ jino.


pli: Tadāhaṁ haṁsavatiyaṁ,


pli: brāhmaṇo vedapāragū;


pli: Dhammaṁ sutvāna mudito,


pli: taṁ ṭhānamabhipatthayiṁ.


pli: Tadā jino viyākāsi,


pli: saṅghamajjhe vināyako;


pli: ‘Mudito hohi tvaṁ brahme,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Revato nāma nāmena,


pli: hessati satthu sāvako’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jātohaṁ koliye pure;


pli: Khattiye kulasampanne,


pli: iddhe phīte mahaddhane.


pli: Yadā kapilavatthusmiṁ,


pli: buddho dhammamadesayi;


pli: Tadā pasanno sugate,


pli: pabbajiṁ anagāriyaṁ.


pli: Kaṅkhā me bahulā āsi,


pli: kappākappe tahiṁ tahiṁ;


pli: Sabbaṁ taṁ vinayī buddho,


pli: desetvā dhammamuttamaṁ.


pli: Tatohaṁ tiṇṇasaṁsāro,


pli: sadā jhānasukhe rato;


pli: Viharāmi tadā buddho,


pli: maṁ disvā etadabravi.


pli: ‘Yā kāci kaṅkhā idha vā huraṁ vā,


pli: Sakavediyā vā paravediyā vā;


pli: Ye jhāyino tā pajahanti sabbā,


pli: Ātāpino brahmacariyaṁ carantā’.


pli: Satasahasse kataṁ kammaṁ,


pli: phalaṁ dassesi me idha;


pli: Sumutto saravegova,


pli: kilese jhāpayiṁ mama.


pli: Tato jhānarataṁ disvā,


pli: buddho lokantagū muni;


pli: Jhāyīnaṁ bhikkhūnaṁ aggo,


pli: paññāpeti mahāmati.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā kaṅkhārevato thero imā gāthāyo abhāsitthāti.


pli: Kaṅkhārevatattherassāpadānaṁ dutiyaṁ.


pli: Therāpadāna


pli: Bhaddiyavagga


pli: Sīvalittheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Sīlaṁ tassa asaṅkheyyaṁ,


pli: samādhi vajirūpamo;


pli: Asaṅkheyyaṁ ñāṇavaraṁ,


pli: vimutti ca anopamā.


pli: Manujāmaranāgānaṁ,


pli: brahmānañca samāgame;


pli: Samaṇabrāhmaṇākiṇṇe,


pli: dhammaṁ desesi nāyako.


pli: Sasāvakaṁ mahālābhiṁ,


pli: puññavantaṁ jutindharaṁ;


pli: Ṭhapesi etadaggamhi,


pli: parisāsu visārado.


pli: Tadāhaṁ khattiyo āsiṁ,


pli: nagare haṁsasavhaye;


pli: Sutvā jinassa taṁ vākyaṁ,


pli: sāvakassa guṇaṁ bahuṁ.


pli: Nimantayitvā sattāhaṁ,


pli: bhojayitvā sasāvakaṁ;


pli: Mahādānaṁ daditvāna,


pli: taṁ ṭhānamabhipatthayiṁ.


pli: Tadā maṁ vinataṁ pāde,


pli: disvāna purisāsabho;


pli: Sarena mahatā vīro,


pli: idaṁ vacanamabravi.


pli: ‘Tato jinassa vacanaṁ,


pli: sotukāmā mahājanā;


pli: Devadānavagandhabbā,


pli: brahmāno ca mahiddhikā’.


pli: Samaṇabrāhmaṇā ceva,


pli: namassiṁsu katañjalī;


pli: ‘Namo te purisājañña,


pli: namo te purisuttama.


pli: Khattiyena mahādānaṁ,


pli: dinnaṁ sattāhikampi vo;


pli: Sotukāmā phalaṁ tassa,


pli: byākarohi mahāmune’.


pli: Tato avoca bhagavā,


pli: ‘suṇātha mama bhāsitaṁ;


pli: Appameyyamhi buddhamhi,


pli: sasaṅghamhi patiṭṭhitā.


pli: Dakkhiṇā tāya ko vattā,


pli: appameyyaphalā hi sā;


pli: Api ce sa mahābhogo,


pli: ṭhānaṁ pattheti uttamaṁ.


pli: Lābhī vipulalābhānaṁ,


pli: yathā bhikkhu sudassano;


pli: Tathāhampi bhaveyyanti,


pli: lacchase taṁ anāgate.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Sīvali nāma nāmena,


pli: hessati satthu sāvako’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsūpago ahaṁ.


pli: Ekanavutito kappe,


pli: vipassī lokanāyako;


pli: Uppajji cārudassano,


pli: sabbadhammavipassako.


pli: Tadāhaṁ bandhumatiyaṁ,


pli: kulassaññatarassa ca;


pli: Dayito passito ceva,


pli: āsiṁ kammantavāvaṭo.


pli: Tadā aññataro pūgo,


pli: vipassissa mahesino;


pli: Parivesaṁ akārayi,


pli: mahantamativissutaṁ.


pli: Niṭṭhite ca mahādāne,


pli: daduṁ khajjakasañhitaṁ;


pli: Navaṁ dadhiṁ madhuñceva,


pli: vicinaṁ neva addasuṁ.


pli: Tadāhaṁ taṁ gahetvāna,


pli: navaṁ dadhiṁ madhumpi ca;


pli: Kammassāmigharaṁ gacchiṁ,


pli: tamesantā mamaddasuṁ.


pli: Sahassamapi datvāna,


pli: nālabhiṁsu ca taṁ dvayaṁ;


pli: Tatohaṁ evaṁ cintesiṁ,


pli: ‘netaṁ hessati orakaṁ.


pli: Yathā ime janā sabbe,


pli: sakkaronti tathāgataṁ;


pli: Ahampi kāraṁ kassāmi,


pli: sasaṅghe lokanāyake’.


pli: Tadāhamevaṁ cintetvā,


pli: dadhiṁ madhuñca ekato;


pli: Madditvā lokanāthassa,


pli: sasaṅghassa adāsahaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Punāhaṁ bārāṇasiyaṁ,


pli: rājā hutvā mahāyaso;


pli: Sattukassa tadā duṭṭho,


pli: dvārarodhamakārayiṁ.


pli: Tadā tapassino ruddhā,


pli: ekāhaṁ rakkhitā ahuṁ;


pli: Tato tassa vipākena,


pli: pāpatiṁ nirayaṁ bhusaṁ.


pli: Pacchime ca bhave dāni,


pli: jātohaṁ koliye pure;


pli: Suppavāsā ca me mātā,


pli: mahāli licchavī pitā.


pli: Khattiye puññakammena,


pli: dvārarodhassa vāhasā;


pli: Satta vassāni nivasiṁ,


pli: mātukucchimhi dukkhito.


pli: Sattāhaṁ dvāramūḷhohaṁ,


pli: mahādukkhasamappito;


pli: Mātā me chandadānena,


pli: evaṁ āsi sudukkhitā.


pli: Suvatthitohaṁ nikkhanto,


pli: buddhena anukampito;


pli: Nikkhantadivaseyeva,


pli: pabbajiṁ anagāriyaṁ.


pli: Upajjhā sāriputto me,


pli: moggallāno mahiddhiko;


pli: Kese oropayanto me,


pli: anusāsi mahāmati.


pli: Kesesu chijjamānesu,


pli: arahattamapāpuṇiṁ;


pli: Devā nāgā manussā ca,


pli: paccaye upanenti me.


pli: Padumuttaranāthañca,


pli: vipassiñca vināyakaṁ;


pli: Yaṁ pūjayiṁ pamudito,


pli: paccayehi visesato.


pli: Tato tesaṁ visesena,


pli: kammānaṁ vipuluttamaṁ;


pli: Lābhaṁ labhāmi sabbattha,


pli: vane gāme jale thale.


pli: Revataṁ dassanatthāya,


pli: yadā yāti vināyako;


pli: Tiṁsabhikkhusahassehi,


pli: saha lokagganāyako.


pli: Tadā devopaṇītehi,


pli: mamatthāya mahāmati;


pli: Paccayehi mahāvīro,


pli: sasaṅgho lokanāyako.


pli: Upaṭṭhito mayā buddho,


pli: gantvā revatamaddasa;


pli: Tato jetavanaṁ gantvā,


pli: etadagge ṭhapesi maṁ.


pli: ‘Lābhīnaṁ sīvali aggo,


pli: mama sissesu bhikkhavo’;


pli: Sabbalokahito satthā,


pli: kittayī parisāsu maṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā sīvalithero imā gāthāyo abhāsitthāti.


pli: Sīvalittherassāpadānaṁ tatiyaṁ.


pli: Therāpadāna


pli: Bhaddiyavagga


pli: Vaṅgīsattheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Yathāpi sāgare ūmi,


pli: gagane viya tārakā;


pli: Evaṁ pāvacanaṁ tassa,


pli: arahantehi cittitaṁ.


pli: Sadevāsuranāgehi,


pli: manujehi purakkhato;


pli: Samaṇabrāhmaṇākiṇṇe,


pli: janamajjhe jinuttamo.


pli: Pabhāhi anurañjanto,


pli: loke lokantagū jino;


pli: Vacanena vibodhento,


pli: veneyyapadumāni so.


pli: Vesārajjehi sampanno,


pli: catūhi purisuttamo;


pli: Pahīnabhayasārajjo,


pli: khemappatto visārado.


pli: Āsabhaṁ pavaraṁ ṭhānaṁ,


pli: buddhabhūmiñca kevalaṁ;


pli: Paṭijānāti lokaggo,


pli: natthi sañcodako kvaci.


pli: Sīhanādamasambhītaṁ,


pli: nadato tassa tādino;


pli: Devo naro vā brahmā vā,


pli: paṭivattā na vijjati.


pli: Desento pavaraṁ dhammaṁ,


pli: santārento sadevakaṁ;


pli: Dhammacakkaṁ pavatteti,


pli: parisāsu visārado.


pli: Paṭibhānavataṁ aggaṁ,


pli: sāvakaṁ sādhusammataṁ;


pli: Guṇaṁ bahuṁ pakittetvā,


pli: etadagge ṭhapesi taṁ.


pli: Tadāhaṁ haṁsavatiyaṁ,


pli: brāhmaṇo sādhusammato;


pli: Sabbavedavidū jāto,


pli: vāgīso vādisūdano.


pli: Upecca taṁ mahāvīraṁ,


pli: sutvāhaṁ dhammadesanaṁ;


pli: Pītivaraṁ paṭilabhiṁ,


pli: sāvakassa guṇe rato.


pli: Nimantetvāva sugataṁ,


pli: sasaṅghaṁ lokanandanaṁ;


pli: Sattāhaṁ bhojayitvāhaṁ,


pli: dussehacchādayiṁ tadā.


pli: Nipacca sirasā pāde,


pli: katokāso katañjalī;


pli: Ekamantaṁ ṭhito haṭṭho,


pli: santhaviṁ jinamuttamaṁ.


pli: ‘Namo te vādimaddana,


pli: namo te isisattama;


pli: Namo te sabbalokagga,


pli: namo te abhayaṁ kara.


pli: Namo te māramathana,


pli: namo te diṭṭhisūdana;


pli: Namo te santisukhada,


pli: namo te saraṇaṁ kara.


pli: Anāthānaṁ bhavaṁ nātho,


pli: bhītānaṁ abhayappado;


pli: Vissāmabhūmi santānaṁ,


pli: saraṇaṁ saraṇesinaṁ’.


pli: Evamādīhi sambuddhaṁ,


pli: santhavitvā mahāguṇaṁ;


pli: Avocaṁ vādisūdassa,


pli: gatiṁ pappomi bhikkhuno.


pli: Tadā avoca bhagavā,


pli: anantapaṭibhānavā;


pli: ‘Yo so buddhaṁ abhojesi,


pli: sattāhaṁ sahasāvakaṁ.


pli: Guṇañca me pakittesi,


pli: pasanno sehi pāṇibhi;


pli: Eso patthayate ṭhānaṁ,


pli: vādisūdassa bhikkhuno.


pli: Anāgatamhi addhāne,


pli: lacchase taṁ manorathaṁ;


pli: Devamānusasampattiṁ,


pli: anubhotvā anappakaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Vaṅgīso nāma nāmena,


pli: hessati satthu sāvako’.


pli: Taṁ sutvā mudito hutvā,


pli: yāvajīvaṁ tadā jinaṁ;


pli: Paccayehi upaṭṭhāsiṁ,


pli: mettacitto tathāgataṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tusitaṁ agamāsahaṁ.


pli: Pacchime ca bhave dāni,


pli: jāto vippakule ahaṁ;


pli: Paccājāto yadā āsiṁ,


pli: jātiyā sattavassiko.


pli: Sabbavedavidū jāto,


pli: vādasatthavisārado;


pli: Vādissaro cittakathī,


pli: paravādappamaddano.


pli: Vaṅge jātoti vaṅgīso,


pli: vacane issaroti vā;


pli: Vaṅgīso iti me nāmaṁ,


pli: abhavī lokasammataṁ.


pli: Yadāhaṁ viññutaṁ patto,


pli: ṭhito paṭhamayobbane;


pli: Tadā rājagahe ramme,


pli: sāriputtamahaddasaṁ.


pli: Pañcavīsatimaṁ bhāṇavāraṁ.


pli: Piṇḍāya vicarantaṁ taṁ,


pli: pattapāṇiṁ susaṁvutaṁ;


pli: Alolakkhiṁ mitabhāṇiṁ,


pli: yugamattaṁ nidakkhitaṁ.


pli: Taṁ disvā vimhito hutvā,


pli: avocaṁ mamanucchavaṁ;


pli: Kaṇikāraṁva nicitaṁ,


pli: cittaṁ gāthāpadaṁ ahaṁ.


pli: Ācikkhi so me satthāraṁ,


pli: sambuddhaṁ lokanāyakaṁ;


pli: Tadā so paṇḍito vīro,


pli: uttariṁ samavoca me.


pli: Virāgasaṁhitaṁ vākyaṁ,


pli: katvā duddasamuttamaṁ;


pli: Vicittapaṭibhānehi,


pli: tosito tena tādinā.


pli: Nipacca sirasā pāde,


pli: ‘pabbājehī’ti maṁ bravi;


pli: Tato maṁ sa mahāpañño,


pli: buddhaseṭṭhamupānayi.


pli: nisīdiṁ satthu santike;


pli: Mamāha vadataṁ seṭṭho,


pli: ‘kacci vaṅgīsa jānāsi’.


pli: Kiñci sippanti tassāhaṁ,


pli: ‘jānāmī’ti ca abraviṁ;


pli: ‘Matasīsaṁ vanacchuddhaṁ,


pli: api bārasavassikaṁ;


pli: Tava vijjāvisesena,


pli: sace sakkosi vācaya’.


pli: ‘Āmoti me paṭiññāte,


pli: tīṇi sīsāni dassayi;


pli: Nirayanaradevesu,


pli: upapanne avācayiṁ’.


pli: Tadā khīṇāsavasseva,


pli: sīsaṁ dassesi nāyako;


pli: Tatohaṁ vihatārambho,


pli: pabbajjaṁ samayācisaṁ.


pli: Pabbajitvāna sugataṁ,


pli: santhavāmi tahiṁ tahiṁ;


pli: Tato maṁ kabbavittosi,


pli: ujjhāyantiha bhikkhavo.


pli: Tato vīmaṁsanatthaṁ me,


pli: āha buddho vināyako;


pli: ‘Takkikā panimā gāthā,


pli: ṭhānaso paṭibhanti taṁ’.


pli: ‘Na kabbavittohaṁ vīra,


pli: ṭhānaso paṭibhanti maṁ’;


pli: ‘Tena hi dāni vaṅgīsa,


pli: ṭhānaso santhavāhi maṁ’.


pli: Tadāhaṁ santhaviṁ vīraṁ,


pli: gāthāhi isisattamaṁ;


pli: Ṭhānaso me tadā tuṭṭho,


pli: jino agge ṭhapesi maṁ.


pli: Paṭibhānena cittena,


pli: aññesamatimaññahaṁ;


pli: Pesale tena saṁviggo,


pli: arahattamapāpuṇiṁ.


pli: ‘Paṭibhānavataṁ aggo,


pli: añño koci na vijjati;


pli: Yathāyaṁ bhikkhu vaṅgīso,


pli: evaṁ dhāretha bhikkhavo’.


pli: Satasahasse kataṁ kammaṁ,


pli: phalaṁ dassesi me idha;


pli: Sumutto saravegova,


pli: kilese jhāpayiṁ mama.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā vaṅgīso thero imā gāthāyo abhāsitthāti.


pli: Vaṅgīsattherassāpadānaṁ catutthaṁ.


pli: Therāpadāna


pli: Bhaddiyavagga


pli: Nandakattheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Hitāya sabbasattānaṁ,


pli: sukhāya vadataṁ varo;


pli: Atthāya purisājañño,


pli: paṭipanno sadevake.


pli: Yasaggapatto sirimā,


pli: kittivaṇṇabhato jino;


pli: Pūjito sabbalokassa,


pli: disā sabbāsu vissuto.


pli: Uttiṇṇavicikiccho so,


pli: vītivattakathaṅkatho;


pli: Paripuṇṇamanasaṅkappo,


pli: patto sambodhimuttamaṁ.


pli: Anuppannassa maggassa,


pli: uppādetā naruttamo;


pli: Anakkhātañca akkhāsi,


pli: asañjātañca sañjanī.


pli: Maggaññū maggavidū ca,


pli: maggakkhāyī narāsabho;


pli: Maggassa kusalo satthā,


pli: sārathīnaṁ varuttamo.


pli: Tadā mahākāruṇiko,


pli: dhammaṁ desesi nāyako;


pli: Nimugge kāmapaṅkamhi,


pli: samuddharati pāṇine.


pli: Bhikkhunīnaṁ ovadane,


pli: sāvakaṁ seṭṭhasammataṁ;


pli: Vaṇṇayaṁ etadaggamhi,


pli: paññapesi mahāmuni.


pli: Taṁ sutvāhaṁ pamudito,


pli: nimantetvā tathāgataṁ;


pli: Bhojayitvā sasaṅghaṁ taṁ,


pli: patthayiṁ ṭhānamuttamaṁ.


pli: Tadā pamudito nātho,


pli: maṁ avoca mahāisi;


pli: ‘Sukhī bhavassu dīghāvu,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Nandako nāma nāmena,


pli: hessati satthu sāvako’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsūpago ahaṁ.


pli: Pacchime ca bhave dāni,


pli: jāto seṭṭhikule ahaṁ;


pli: Sāvatthiyaṁ pure vare,


pli: iddhe phīte mahaddhane.


pli: Purappavese sugataṁ,


pli: disvā vimhitamānaso;


pli: Jetārāmapaṭiggāhe,


pli: pabbajiṁ anagāriyaṁ.


pli: Nacireneva kālena,


pli: arahattamapāpuṇiṁ;


pli: Tatohaṁ tiṇṇasaṁsāro,


pli: sāsito sabbadassinā.


pli: Bhikkhunīnaṁ dhammakathaṁ,


pli: paṭipucchākariṁ ahaṁ;


pli: Sāsitā tā mayā sabbā,


pli: abhaviṁsu anāsavā.


pli: Satāni pañcanūnāni,


pli: tadā tuṭṭho mahāhito;


pli: Bhikkhunīnaṁ ovadataṁ,


pli: aggaṭṭhāne ṭhapesi maṁ.


pli: Satasahasse kataṁ kammaṁ,


pli: phalaṁ dassesi me idha;


pli: Sumutto saravegova,


pli: kilese jhāpayiṁ mama.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā nandako thero imā gāthāyo abhāsitthāti.


pli: Nandakattherassāpadānaṁ pañcamaṁ.


pli: Therāpadāna


pli: Bhaddiyavagga


pli: Kāḷudāyittheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Nāyakānaṁ varo satthā,


pli: guṇāguṇavidū jino;


pli: Kataññū katavedī ca,


pli: titthe yojeti pāṇine.


pli: Sabbaññutena ñāṇena,


pli: tulayitvā dayāsayo;


pli: Deseti pavaraṁ dhammaṁ,


pli: anantaguṇasañcayo.


pli: Sa kadāci mahāvīro,


pli: anantajinasaṁsari;


pli: Deseti madhuraṁ dhammaṁ,


pli: catusaccūpasañhitaṁ.


pli: Sutvāna taṁ dhammavaraṁ,


pli: ādimajjhantasobhanaṁ;


pli: Pāṇasatasahassānaṁ,


pli: dhammābhisamayo ahu.


pli: Ninnāditā tadā bhūmi,


pli: gajjiṁsu ca payodharā;


pli: Sādhukāraṁ pavattiṁsu,


pli: devabrahmanarāsurā.


pli: ‘Aho kāruṇiko satthā,


pli: aho saddhammadesanā;


pli: Aho bhavasamuddamhi,


pli: nimugge uddharī jino’.


pli: Evaṁ pavedajātesu,


pli: sanarāmarabrahmasu;


pli: Kulappasādakānaggaṁ,


pli: sāvakaṁ vaṇṇayī jino.


pli: Tadāhaṁ haṁsavatiyaṁ,


pli: jātomaccakule ahuṁ;


pli: Pāsādiko dassaniyo,


pli: pahūtadhanadhaññavā.


pli: Haṁsārāmamupeccāhaṁ,


pli: vanditvā taṁ tathāgataṁ;


pli: Suṇitvā madhuraṁ dhammaṁ,


pli: kāraṁ katvā ca tādino.


pli: Nipacca pādamūlehaṁ,


pli: imaṁ vacanamabraviṁ;


pli: ‘Kulappasādakānaggo,


pli: yo tayā santhuto mune.


pli: Tādiso homahaṁ vīra,


pli: buddhaseṭṭhassa sāsane’;


pli: Tadā mahākāruṇiko,


pli: siñcanto vāmatena maṁ.


pli: Āha maṁ ‘putta uttiṭṭha,


pli: lacchase taṁ manorathaṁ;


pli: Kathaṁ nāma jine kāraṁ,


pli: katvāna viphalo siyā.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Udāyi nāma nāmena,


pli: hessati satthu sāvako’.


pli: Taṁ sutvā mudito hutvā,


pli: yāvajīvaṁ tadā jinaṁ;


pli: Mettacitto paricariṁ,


pli: paccayehi vināyakaṁ.


pli: Tena kammavipākena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: ramme kapilavatthave;


pli: Jāto mahāmaccakule,


pli: suddhodanamahīpate.


pli: Tadā ajāyi siddhattho,


pli: ramme lumbinikānane;


pli: Hitāya sabbalokassa,


pli: sukhāya ca narāsabho.


pli: Tadaheva ahaṁ jāto,


pli: saha teneva vaḍḍhito;


pli: Piyo sahāyo dayito,


pli: viyatto nītikovido.


pli: Ekūnatiṁso vayasā,


pli: nikkhamitvā agārato;


pli: Chabbassaṁ vītināmetvā,


pli: āsi buddho vināyako.


pli: Jetvā sasenakaṁ māraṁ,


pli: khepayitvāna āsave;


pli: Bhavaṇṇavaṁ taritvāna,


pli: buddho āsi sadevake.


pli: Isivhayaṁ gamitvāna,


pli: vinetvā pañcavaggiye;


pli: Tato vinesi bhagavā,


pli: gantvā gantvā tahiṁ tahiṁ.


pli: Veneyye vinayanto so,


pli: saṅgaṇhanto sadevakaṁ;


pli: Upecca magadhe giriṁ,


pli: viharittha tadā jino.


pli: Tadā suddhodanenāhaṁ,


pli: bhūmipālena pesito;


pli: Gantvā disvā dasabalaṁ,


pli: pabbajitvārahā ahuṁ.


pli: Tadā mahesiṁ yācitvā,


pli: pāpayiṁ kapilavhayaṁ;


pli: Tato purāhaṁ gantvāna,


pli: pasādesiṁ mahākulaṁ.


pli: Jino tasmiṁ guṇe tuṭṭho,


pli: maṁ mahāparisāya so;


pli: Kulappasādakānaggaṁ,


pli: paññāpesi vināyako.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā kāḷudāyī thero imā gāthāyo abhāsitthāti.


pli: Kāḷudāyittherassāpadānaṁ chaṭṭhaṁ.


pli: Therāpadāna


pli: Bhaddiyavagga


pli: Abhayattheraapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Saraṇagamane kiñci,


pli: nivesesi tathāgato;


pli: Kiñci sīle nivesesi,


pli: dasakammapathuttame.


pli: Deti kassaci so vīro,


pli: sāmaññaphalamuttamaṁ;


pli: Samāpattī tathā aṭṭha,


pli: tisso vijjā pavecchati.


pli: Chaḷabhiññāsu yojesi,


pli: kiñci sattaṁ naruttamo;


pli: Deti kassaci nātho so,


pli: catasso paṭisambhidā.


pli: Bodhaneyyaṁ pajaṁ disvā,


pli: asaṅkheyyampi yojanaṁ;


pli: Khaṇena upagantvāna,


pli: vineti narasārathi.


pli: Tadāhaṁ haṁsavatiyaṁ,


pli: ahosiṁ brāhmaṇatrajo;


pli: Pāragū sabbavedānaṁ,


pli: veyyākaraṇasammato.


pli: Niruttiyā ca kusalo,


pli: nighaṇḍumhi visārado;


pli: Padako keṭubhavidū,


pli: chandovicitikovido.


pli: Jaṅghāvihāraṁ vicaraṁ,


pli: haṁsārāmamupeccahaṁ;


pli: Addasaṁ varadaṁ seṭṭhaṁ,


pli: mahājanapurakkhataṁ.


pli: Desentaṁ virajaṁ dhammaṁ,


pli: paccanīkamatī ahaṁ;


pli: Upetvā tassa kalyāṇaṁ,


pli: sutvāna vimalaṁ ahaṁ.


pli: Byāhataṁ punaruttaṁ vā,


pli: apatthaṁ vā niratthakaṁ;


pli: Nāddasaṁ tassa munino,


pli: tato pabbajito ahaṁ.


pli: Nacireneva kālena,


pli: sabbasattavisārado;


pli: Nipuṇo buddhavacane,


pli: ahosiṁ guṇisammato.


pli: Tadā catasso gāthāyo,


pli: ganthayitvā subyañjanā;


pli: Santhavitvā tilokaggaṁ,


pli: desayissaṁ dine dine.


pli: ‘Virattosi mahāvīro,


pli: saṁsāre sabhaye vasaṁ;


pli: Karuṇāya na nibbāyi,


pli: tato kāruṇiko muni.


pli: Puthujjano vayo santo,


pli: na kilesavaso ahu;


pli: Sampajāno satiyutto,


pli: tasmā eso acintiyo.


pli: Dubbalāni kilesāni,


pli: yassāsayagatāni me;


pli: Ñāṇaggiparidaḍḍhāni,


pli: na khīyiṁsu tamabbhutaṁ.


pli: Yo sabbalokassa garu,


pli: loko yassa tathā garu;


pli: Tathāpi lokācariyo,


pli: loko tassānuvattako’.


pli: Evamādīhi sambuddhaṁ,


pli: kittayaṁ dhammadesanaṁ;


pli: Yāvajīvaṁ karitvāna,


pli: gato saggaṁ tato cuto.


pli: Satasahassito kappe,


pli: yaṁ buddhamabhikittayiṁ;


pli: Duggatiṁ nābhijānāmi,


pli: kittanāya idaṁ phalaṁ.


pli: Devaloke mahārajjaṁ,


pli: pādesiṁ kañcanagghiyaṁ;


pli: Cakkavattī mahārajjaṁ,


pli: bahusonubhaviṁ ahaṁ.


pli: Duve bhave pajāyāmi,


pli: devatte atha mānuse;


pli: Aññaṁ gatiṁ na jānāmi,


pli: Duve kule pajāyāmi,


pli: khattiye atha brāhmaṇe;


pli: Nīce kule na jāyāmi,


pli: Pacchime ca bhave dāni,


pli: giribbajapuruttame;


pli: Raññohaṁ bimbisārassa,


pli: putto nāmena cābhayo.


pli: Pāpamittavasaṁ gantvā,


pli: nigaṇṭhena vimohito;


pli: Pesito nāṭaputtena,


pli: buddhaseṭṭhamupeccahaṁ.


pli: Pucchitvā nipuṇaṁ pañhaṁ,


pli: sutvā byākaraṇuttamaṁ;


pli: Pabbajitvāna naciraṁ,


pli: arahattamapāpuṇiṁ.


pli: Kittayitvā jinavaraṁ,


pli: kittito homi sabbadā;


pli: Sugandhadehavadano,


pli: āsiṁ sukhasamappito.


pli: Tikkhahāsalahupañño,


pli: mahāpañño tathevahaṁ;


pli: Vicittapaṭibhāno ca,


pli: tassa kammassa vāhasā.


pli: Abhitthavitvā padumuttarāhaṁ,


pli: Pasannacitto asamaṁ sayambhuṁ;


pli: Na gacchi kappāni apāyabhūmiṁ,


pli: Sataṁsahassāni balena tassa.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā abhayo thero imā gāthāyo abhāsitthāti.


pli: Abhayattherassāpadānaṁ sattamaṁ.


pli: Sayanadāyakattheraapadāna


pli: “Padumuttarabuddhassa,


pli: sabbalokānukampino;


pli: Sayanaṁ tassa pādāsiṁ,


pli: vippasannena cetasā.


pli: Tena sayanadānena,


pli: sukhette bījasampadā;


pli: Bhogā nibbattare tassa,


pli: sayanassa idaṁ phalaṁ.


pli: Ākāse seyyaṁ kappemi,


pli: dhāremi pathaviṁ imaṁ;


pli: Pāṇesu me issariyaṁ,


pli: Pañcakappasahassamhi,


pli: aṭṭha āsuṁ mahātejā;


pli: Catuttiṁse kappasate,


pli: caturo ca mahabbalā.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā sayanadāyako thero imā gāthāyo abhāsitthāti.


pli: Sayanadāyakattherassāpadānaṁ tatiyaṁ.


pli: Therāpadāna


pli: Bhaddiyavagga


pli: 8 Lomasakaṅgiyattheraapadāna


pli: “Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Tadāhaṁ candano ceva,


pli: pabbajitvāna sāsane;


pli: Āpāṇakoṭikaṁ dhammaṁ,


pli: pūrayitvāna sāsane.


pli: Tato cutā santusitaṁ,


pli: upapannā ubho mayaṁ;


pli: Tattha dibbehi naccehi,


pli: gītehi vāditehi ca.


pli: Rūpādidasahaṅgehi,


pli: abhibhotvāna sesake;


pli: Yāvatāyuṁ vasitvāna,


pli: anubhotvā mahāsukhaṁ.


pli: Tato cavitvā tidasaṁ,


pli: candano upapajjatha;


pli: Ahaṁ kapilavatthusmiṁ,


pli: ajāyiṁ sākiyatrajo.


pli: Yadā udāyittherena,


pli: ajjhiṭṭho lokanāyako;


pli: Anukampiya sakyānaṁ,


pli: upesi kapilavhayaṁ.


pli: Tadātimānino sakyā,


pli: na buddhassa guṇaññuno;


pli: Paṇamanti na sambuddhaṁ,


pli: jātithaddhā anādarā.


pli: Tesaṁ saṅkappamaññāya,


pli: ākāse caṅkamī jino;


pli: Pajjunno viya vassittha,


pli: pajjalittha yathā sikhī.


pli: Dassetvā rūpamatulaṁ,


pli: puna antaradhāyatha;


pli: Ekopi hutvā bahudhā,


pli: ahosi punarekako.


pli: Andhakāraṁ pakāsañca,


pli: dassayitvā anekadhā;


pli: Pāṭiheraṁ karitvāna,


pli: vinayī ñātake muni.


pli: Cātuddīpo mahāmegho,


pli: tāvadeva pavassatha;


pli: Tadā hi jātakaṁ buddho,


pli: vessantaramadesayi.


pli: Tadā te khattiyā sabbe,


pli: nihantvā jātijaṁ madaṁ;


pli: Upesuṁ saraṇaṁ buddhaṁ,


pli: āha suddhodano tadā.


pli: ‘Idaṁ tatiyaṁ tava bhūripañña,


pli: Pādāni vandāmi samantacakkhu;


pli: Yadābhijāto pathavī pakampayī,


pli: Yadā ca taṁ najjahi jambuchāyā’.


pli: Tadā buddhānubhāvaṁ taṁ,


pli: disvā vimhitamānaso;


pli: Pabbajitvāna tattheva,


pli: nivasiṁ mātupūjako.


pli: Candano devaputto maṁ,


pli: upagantvānupucchatha;


pli: Bhaddekarattassa tadā,


pli: saṅkhepavitthāraṁ nayaṁ.


pli: Coditohaṁ tadā tena,


pli: upecca naranāyakaṁ;


pli: Bhaddekarattaṁ sutvāna,


pli: saṁviggo vanamāmako.


pli: Tadā mātaramapucchiṁ,


pli: ‘vane vacchāmi ekako’;


pli: ‘Sukhumālo’ti me mātā,


pli: vārayī taṁ tadā vacaṁ.


pli: ‘Kāsaṁ kusaṁ poṭakilaṁ,


pli: usīraṁ muñjapabbajaṁ;


pli: Urasā panudissāmi,


pli: vivekamanubrūhayaṁ’.


pli: Tadā vanaṁ paviṭṭhohaṁ,


pli: saritvā jinasāsanaṁ;


pli: Bhaddekarattaovādaṁ,


pli: arahattamapāpuṇiṁ.


pli: ‘Atītaṁ nānvāgameyya,


pli: nappaṭikaṅkhe anāgataṁ;


pli: Yadatītaṁ pahīnaṁ taṁ,


pli: appattañca anāgataṁ.


pli: Paccuppannañca yo dhammaṁ,


pli: tattha tattha vipassati;


pli: Asaṁhīraṁ asaṅkuppaṁ,


pli: taṁ vidvā manubrūhaye.


pli: Ajjeva kiccamātappaṁ,


pli: ko jaññā maraṇaṁ suve;


pli: Na hi no saṅgaraṁ tena,


pli: mahāsenena maccunā.


pli: Evaṁvihāriṁ ātāpiṁ,


pli: ahorattamatanditaṁ;


pli: Taṁ ve bhaddekarattoti,


pli: santo ācikkhate muni’.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā lomasakaṅgiyo thero imā gāthāyo abhāsitthāti.


pli: Lomasakaṅgiyattherassāpadānaṁ aṭṭhamaṁ.


pli: Therāpadāna


pli: Bhaddiyavagga


pli: Vanavacchattheraapadāna


pli: “Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Tadāhaṁ pabbajitvāna,


pli: tassa buddhassa sāsane;


pli: Yāvajīvaṁ caritvāna,


pli: brahmacāraṁ tato cuto.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Tato cuto araññamhi,


pli: kapoto āsahaṁ tahiṁ;


pli: Vasate guṇasampanno,


pli: bhikkhu jhānarato sadā.


pli: Mettacitto kāruṇiko,


pli: sadā pamuditānano;


pli: Upekkhako mahāvīro,


pli: appamaññāsu kovido.


pli: Vinīvaraṇasaṅkappe,


pli: sabbasattahitāsaye;


pli: Visaṭṭho nacirenāsiṁ,


pli: tasmiṁ sugatasāvake.


pli: Upecca pādamūlamhi,


pli: nisinnassa tadāssame;


pli: Kadāci sāmisaṁ deti,


pli: dhammaṁ desesi cekadā.


pli: Tadā vipulapemena,


pli: upāsitvā jinatrajaṁ;


pli: Tato cuto gato saggaṁ,


pli: pavāso sagharaṁ yathā.


pli: Saggā cuto manussesu,


pli: nibbatto puññakammunā;


pli: Agāraṁ chaḍḍayitvāna,


pli: pabbajiṁ bahuso ahaṁ.


pli: Samaṇo tāpaso vippo,


pli: paribbajo tathevahaṁ;


pli: Hutvā vasiṁ araññamhi,


pli: anekasataso ahaṁ.


pli: Pacchime ca bhave dāni,


pli: ramme kapilavatthave;


pli: Vacchagotto dijo tassa,


pli: jāyāya ahamokkamiṁ.


pli: Mātu me dohaḷo āsi,


pli: tirokucchigatassa me;


pli: Jāyamānasamīpamhi,


pli: vanavāsāya nicchayo.


pli: Tato me ajanī mātā,


pli: ramaṇīye vanantare;


pli: Gabbhato nikkhamantaṁ maṁ,


pli: kāsāyena paṭiggahuṁ.


pli: Tato kumāro siddhattho,


pli: jāto sakyakuladdhajo;


pli: Tassa mitto piyo āsiṁ,


pli: saṁvisaṭṭho sumāniyo.


pli: Sattasārebhinikkhante,


pli: ohāya vipulaṁ yasaṁ;


pli: Ahampi pabbajitvāna,


pli: himavantamupāgamiṁ.


pli: Vanālayaṁ bhāvanīyaṁ,


pli: kassapaṁ dhutavādikaṁ;


pli: Disvā sutvā jinuppādaṁ,


pli: upesiṁ narasārathiṁ.


pli: So me dhammamadesesi,


pli: sabbatthaṁ sampakāsayaṁ;


pli: Tatohaṁ pabbajitvāna,


pli: vanameva punāgamaṁ.


pli: Tatthāppamatto viharaṁ,


pli: chaḷabhiññā aphassayiṁ;


pli: Aho suladdhalābhomhi,


pli: sumittenānukampito.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā vanavaccho thero imā gāthāyo abhāsitthāti.


pli: Vanavacchattherassāpadānaṁ navamaṁ.


pli: Therāpadāna


pli: Bhaddiyavagga


pli: Cūḷasugandhattheraapadāna


pli: “Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Anubyañjanasampanno,


pli: bāttiṁsavaralakkhaṇo;


pli: Byāmappabhāparivuto,


pli: raṁsijālasamotthaṭo.


pli: Assāsetā yathā cando,


pli: sūriyova pabhaṅkaro;


pli: Nibbāpetā yathā megho,


pli: sāgarova guṇākaro.


pli: Dharaṇīriva sīlena,


pli: himavāva samādhinā;


pli: Ākāso viya paññāya,


pli: asaṅgo anilo yathā.


pli: Tadāhaṁ bārāṇasiyaṁ,


pli: upapanno mahākule;


pli: Pahūtadhanadhaññasmiṁ,


pli: nānāratanasañcaye.


pli: Mahatā parivārena,


pli: nisinnaṁ lokanāyakaṁ;


pli: Upecca dhammamassosiṁ,


pli: amataṁva manoharaṁ.


pli: Dvattiṁsalakkhaṇadharo,


pli: sanakkhattova candimā;


pli: Anubyañjanasampanno,


pli: sālarājāva phullito.


pli: Raṁsijālaparikkhitto,


pli: dittova kanakācalo;


pli: Byāmappabhāparivuto,


pli: sataraṁsī divākaro.


pli: Soṇṇānano jinavaro,


pli: samaṇīva siluccayo;


pli: Karuṇā puṇṇahadayo,


pli: guṇena viya sāgaro.


pli: Lokavissutakitti ca,


pli: sinerūva naguttamo;


pli: Yasasā vitthato vīro,


pli: ākāsasadiso muni.


pli: Asaṅgacitto sabbattha,


pli: anilo viya nāyako;


pli: Patiṭṭhā sabbabhūtānaṁ,


pli: mahīva munisattamo.


pli: Anupalitto lokena,


pli: toyena padumaṁ yathā;


pli: Kuvādagacchadahano,


pli: aggikhandhova sobhasi.


pli: Agadho viya sabbattha,


pli: kilesavisanāsako;


pli: Gandhamādanaselova,


pli: guṇagandhavibhūsito.


pli: Guṇānaṁ ākaro vīro,


pli: ratanānaṁva sāgaro;


pli: Sindhūva vanarājīnaṁ,


pli: kilesamalahārako.


pli: Vijayīva mahāyodho,


pli: mārasenāvamaddano;


pli: Cakkavattīva so rājā,


pli: bojjhaṅgaratanissaro.


pli: Mahābhisakkasaṅkāso,


pli: dosabyādhitikicchako;


pli: Sallakatto yathā vejjo,


pli: diṭṭhigaṇḍaviphālako.


pli: So tadā lokapajjoto,


pli: sanarāmarasakkato;


pli: Parisāsu narādicco,


pli: dhammaṁ desayate jino.


pli: ‘Dānaṁ datvā mahābhogo,


pli: sīlena sugatūpago;


pli: Bhāvanāya ca nibbāti’,


pli: iccevamanusāsatha.


pli: Desanaṁ taṁ mahassādaṁ,


pli: ādimajjhantasobhanaṁ;


pli: Suṇanti parisā sabbā,


pli: amataṁva mahārasaṁ.


pli: Sutvā sumadhuraṁ dhammaṁ,


pli: pasanno jinasāsane;


pli: Sugataṁ saraṇaṁ gantvā,


pli: yāvajīvaṁ namassahaṁ.


pli: Munino gandhakuṭiyā,


pli: opuñjesiṁ tadā mahiṁ;


pli: Catujjātena gandhena,


pli: māse aṭṭha dinesvahaṁ.


pli: Paṇidhāya sugandhattaṁ,


pli: sarīravissagandhino;


pli: Tadā jino viyākāsi,


pli: sugandhatanulābhitaṁ.


pli: ‘Yo yaṁ gandhakuṭibhūmiṁ,


pli: gandhenopuñjate sakiṁ;


pli: Tena kammavipākena,


pli: upapanno tahiṁ tahiṁ.


pli: Sugandhadeho sabbattha,


pli: bhavissati ayaṁ naro;


pli: Guṇagandhayutto hutvā,


pli: nibbāyissatināsavo’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jāto vippakule ahaṁ;


pli: Gabbhaṁ me vasato mātā,


pli: dehenāsi sugandhitā.


pli: Yadā ca mātukucchimhā,


pli: nikkhamāmi tadā purī;


pli: Sāvatthisabbagandhehi,


pli: vāsitā viya vāyatha.


pli: Pupphavassañca surabhi,


pli: dibbagandhaṁ manoramaṁ;


pli: Dhūpāni ca mahagghāni,


pli: upavāyiṁsu tāvade.


pli: Devā ca sabbagandhehi,


pli: dhūpapupphehi taṁ gharaṁ;


pli: Vāsayiṁsu sugandhena,


pli: yasmiṁ jāto ahaṁ ghare.


pli: Yadā ca taruṇo bhaddo,


pli: paṭhame yobbane ṭhito;


pli: Tadā selaṁ saparisaṁ,


pli: vinetvā narasārathi.


pli: Tehi sabbehi parivuto,


pli: sāvatthipuramāgato;


pli: Tadā buddhānubhāvaṁ taṁ,


pli: disvā pabbajito ahaṁ.


pli: Sīlaṁ samādhipaññañca,


pli: vimuttiñca anuttaraṁ;


pli: Bhāvetvā caturo dhamme,


pli: pāpuṇiṁ āsavakkhayaṁ.


pli: Yadā pabbajito cāhaṁ,


pli: yadā ca arahā ahuṁ;


pli: Nibbāyissaṁ yadā cāhaṁ,


pli: gandhavasso tadā ahu.


pli: Sarīragandho ca sadātiseti me,


pli: Mahārahaṁ candanacampakuppalaṁ;


pli: Tatheva gandhe itare ca sabbaso,


pli: Pasayha vāyāmi tato tahiṁ tahiṁ.


pli: Kilesā jhāpitā mayhaṁ,


pli: viharāmi anāsavo.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ āyasmā cūḷasugandho thero imā gāthāyo abhāsitthāti.


pli: Cūḷasugandhattherassāpadānaṁ dasamaṁ.


pli: Bhaddiyavaggo pañcapaññāsamo.


pli: Tassuddānaṁ


pli: Bhaddiyo revato thero,


pli: mahālābhī ca sīvali;


pli: Vaṅgīso nandako ceva,


pli: kāḷudāyī tathābhayo.


pli: Lomaso vanavaccho ca,


pli: sugandho ceva dasamo;


pli: Tīṇi gāthāsatā tattha,


pli: soḷasā ca taduttari.


pli: Atha vagguddānaṁ


pli: Kaṇikāravhayo vaggo,


pli: phalado tiṇadāyako;


pli: Kaccāno bhaddiyo vaggo,


pli: gāthāyo gaṇitā cimā.


pli: Navagāthāsatānīha,


pli: caturāsītiyeva ca;


pli: Sapaññāsaṁ pañcasataṁ,


pli: apadānā pakāsitā.


pli: Saha udānagāthāhi,


pli: chasahassāni hontimā;


pli: Dvesatāni ca gāthānaṁ,


pli: aṭṭhārasa taduttari.


title_pli: Therāpadāna Yasavagga

pli: Yasattheraapadāna


pli: “Mahāsamuddaṁ oggayha,


pli: bhavanaṁ me sunimmitaṁ;


pli: Sunimmitā pokkharaṇī,


pli: cakkavākūpakūjitā.


pli: Mandārakehi sañchannā,


pli: padumuppalakehi ca;


pli: Nadī ca sandate tattha,


pli: supatitthā manoramā.


pli: Macchakacchapasañchannā,


pli: nānādijasamotthaṭā;


pli: Mayūrakoñcābhirudā,


pli: kokilādīhi vagguhi.


pli: Pārevatā ravihaṁsā,


pli: cakkavākā nadīcarā;


pli: Tittirā sālikā cettha,


pli: pāvakā jīvaṁjīvakā.


pli: Haṁsākoñcābhinaditā,


pli: kosiyā piṅgalā bahū;


pli: Sattaratanasampannā,


pli: maṇimuttapavāḷikā.


pli: Sabbe soṇṇamayā rukkhā,


pli: nānākhandhasameritā;


pli: Ujjotenti divārattiṁ,


pli: bhavanaṁ sabbakālikaṁ.


pli: Saṭṭhituriyasahassāni,


pli: sāyaṁ pāto pavajjare;


pli: Soḷasitthisahassāni,


pli: parivārenti maṁ sadā.


pli: Abhinikkhamma bhavanā,


pli: sumedhaṁ lokanāyakaṁ;


pli: Pasannacitto sumano,


pli: vandayiṁ taṁ mahāyasaṁ.


pli: Sambuddhaṁ abhivādetvā,


pli: sasaṅghaṁ taṁ nimantayiṁ;


pli: Adhivāsesi so dhīro,


pli: sumedho lokanāyako.


pli: Mama dhammakathaṁ katvā,


pli: uyyojesi mahāmuni;


pli: bhavanaṁ me upāgamiṁ.


pli: Āmantayiṁ parijanaṁ,


pli: sabbe sannipatuṁ tadā;


pli: ‘Pubbaṇhasamayaṁ buddho,


pli: bhavanaṁ āgamissati.


pli: Lābhā amhaṁ suladdhā no,


pli: ye vasāma tavantike;


pli: Mayampi buddhaseṭṭhassa,


pli: pūjayissāma satthuno’.


pli: Annaṁ pānaṁ paṭṭhapetvā,


pli: kālaṁ ārocayiṁ ahaṁ;


pli: Vasīsatasahassehi,


pli: upesi lokanāyako.


pli: Pañcaṅgikehi turiyehi,


pli: paccuggamamakāsahaṁ;


pli: Sabbasoṇṇamaye pīṭhe,


pli: nisīdi purisuttamo.


pli: Uparicchadanaṁ āsi,


pli: sabbasoṇṇamayaṁ tadā;